
Multum  restat  adhuc  operis 
Multumque  restabit,  nec  ulli 
Nato  post  mille  saecula  praecludetur 
Occasio  aliquid  adiiciendi. 

Seneca, 

Quamquam  gravissimi  illi  morbi , quos  pyaemiam  ac 
septichaemiam  appellant,  nostro  demum  saeculo  accuratiorem 
observationem  nacti  sunt  atque  studium  eorum  magnis  pro- 
gressibus, quos  anatomia  microscopica,  chemia,  physiologia  at- 
que anatomia  pathologica  recentiore  aetate  fecerunt,  valde 
adiutum  atque  excultum  est,  tamen  constat,  iam  ab  Hippo- 
cratis inde  temporibus  veteres  scriptores  illos  morbos  atque 
magna  pericula  ex  iis  nata  cognovisse  et  de  indole  eorum 
atque  natura  multas  proposuisse  opiniones.  Earum  autem  con- 
sideratio hoc  loco  omittenda  est,  quum  ob  magnam  opinionum 
illarum  diversitatem  atque  obscuritatem  istiusmodi  disquisitio 
huius  commendationis  fines  longe  transgrederetur.  ^d 

ipsos  morbos  considerandos  transeamus. 

Quum  vasorum  canales  sive  sanguis  saniem,  pus  putri- 
dumve  sanginem  hauserint,  saepe  periculosorum  casuum  se- 
ries nascitur  , cui  singuli  auctores  varia  nomina  dederunt, 
Eiusrnodi  nomina  sunt:  febris  traumatica  intermittens  (Lueders, 
V.  Graefe),  resorptio  puris  cum  abscessibus  metastaticis  (Vel- 
peau,  Marechal,  Legallois,  Rochoux),  phlebitis  traumatica  seu 
suppuratoria  (Cruveilhier,  ^Schuh,  Pirogoff,  Heyfelder),  diathe- 
sis  purulenta  (Tessier,  Fleury),  pyaemia  sive  dyscrasia  puru- 
lenta (Piorry,  Stromeyer},  febris  bilioremittens  (Alcock),  san- 
guinis fermentatio  purulenta  (Eitergahrung  des  Blutes)  (Engel). 

Omnium  eorum  nominum,  quorum  alia  nimium,  alia  pa- 
rum exprimunt,  optimum  videtur  „pyaemia“,  quippe  quod  ca- 
suum illorum  indolem  ac  naturam  maxime  designet.  Quare  in 
consideranda  periculosorum  illorum  casuum  serie  illo  nomine 
unice  utemur. 

Pyaemia  est  erasis  sanguinis  pathologica,  quae  partim  e 
localibus  rationibus  oriri,  partim  in  ipso  sanguine  nasci  atque 
excoli  potest.  Sunt  autem  illius  erasis  duo  gradus:  minor,  si 
pus  nascitur,  quo  abscessus  lobulares  sive  foci  pyaemici,  qui 
nominantur , in  singulis  corporis  partibus  oriuntur.  Quam- 
obrem  etiam  hic  potissimum  gradus  pyaemia  vocatur.  Maior 
gradus  exsistit,  si  sanies  atque  inde  universalis  sanguinis  put- 
redo ac  sepsis  (septichaemia)  nascitur.  Saepe  fit,  ut  maior 
gradus  minorem  sequatur,  saepe  etiam  ambo  morbi  processus 
iam  ab  initio  coniuncti  exsistunt. 

Sed  haec  hactenus.  Iam  de  syptomatologia , anatomia 
pathologica  et  aetiologia  pyaemiae  disseram,  ita  quidem,  ut  et 
observationes  in  hominibus  aegrotantibus  institutas,  quas  ali- 
qua ex  parte  ipse  in  clinico  nostro  feci,  et  experimenta,  quae 
in  animalium  corporibus  institui,  suis  locis  proferam. 

1«  Nyiii|itoiiiiitolog,'ia. 

a)  Symptomata  universalia. 

Plerumque  morbus,  si  subito  incidit^  postquam  molestia, 
cibi  fastidium,  cupiditas  vomendi^  insomnia  antecesserunt,  cum 
repentino  horrore  tremoreque  (Schiittelfrost;  exsistit  , quem 
sequuntur  calor  atque  glutinosus  per  omnia  membra  diffusus 
sudor  saepe  coniunctus  cum  sudaminibus.  Illae  febris  acces- 
siones, in  quibus  horror  a lenissimo  frigore  usque  ad  vehe- 
mentissimiim  cum  membrorum  tremore  atque  dentium  crepitu 
coniunctum  frigus  ascendere  potest,  vel  compluries  per  diem, 
vel  quotidie  certo  tempore,  saepe  etiam  post  complurium  die- 
rum intervallum  accidunt  atque  ita  efficiunt,  ut  morbus  febri 
intermittenti  similis  videatur.  Aegrotus  autem,  ubi  febris  de- 
siit, non  tam  bene  se  habet,  quam  post  febris  intermittentis 
accessionem.  Pulsus  manet  celer  et  arteria  radialis  dura  at- 
tingitur, postea  autem,  si  morbus  procedit,  pulsus  parvus  et 
filiformis  fit. 

Interdum , si  morbus  paullatim  exsistit  , horror  minus 
sentitur,  vel  plane  deest.  Quare  hoc  symptoma  non  ut  prin- 
cipale pyaemiae  signum  agnosci  potest. 

Aegrotus  valde  affectus  apparet  et  insigni  est  macie, 
quae  paucis  iam  diebus  saepe  magnum  gradum  ascendit.  Ac- 
crescente infirmitate  aegroti  vultus  valde  deformati  mireque 
pathognomici  apparent  atque  magnam  imbecillitatem  et  animum 
fractum,  raro  dolorem  exprimunt.  Oculi  magis  in  orbitas  re- 
cesserunt, nullus  iis  fulgor  est,  nullus  vigor;  cerulei  eos  cir- 

culi  circumdant.  — Cutis  aestuat  (calor  mordax)  atque  colo- 
rem mutat;  fit  cinerea,  aut  livida  sive  cyanea,  aut  subflava, 
interdum  etiam  plane  flava.  Cinereus  color  designare  dicitur 
splenis,  flavus  hepatis  affectiones;  cyaneus  color  indicare  di- 
citur affectiones  in  circulo  sanguinis  minore,  ortas  ex  demi- 
nuta sanguinis  decarbonisatione.  Certa  autem  argumenta  inde 
concludi  non  possunt ; non  raro  enim  cutis  ictericum  colorem 
habet,  etsi  nulla  hepatis  attectionum  signa  in  vita,  neque  ulli 
hepatis  abscessus  post  mortem  inveniuntur. 

Aegrotus  queritur  de  capitis  affectione,  quae  vertigini 
similis  est.  Noctes  inquielus  vel  plane  insomnis  degit.  Mens 
autem  paullulum  tanium  afflicta  est;  ad  omnia,  quae  quaesita 
sunt,  aegrotus  lente  quidem,  sed  recte  respondet.  Difficile  ei 
est  cogitationes  colligere  atque  memoria  magna  indiget  con- 
tentione. 

Deest  aegroto  cibi  cupiditas.  Lingua  eius  albido  muco 
obtecta  esL 

Si  morbus  permanenle  febri  atque  accrescente  aegroti 
infirmitate  maiorem  vehementiam  naclus  est,  sequentia  sympto- 
mata apparent. 

Nervi  et  musculi  afficiuntur.  Inde  enascuntur  deliria 
et  dolores  (de  his  infra)  aut  prostratio  et  cerebri  torpor, 
qui  usque  ad  soporem  et  coma  ascendere  potest.  Exsistunt  ! 
praeterea  convulsivae  musculorum  motiones,  imprimis  in  facie,  : 
aut  paralysis  et  infirmitas  musculorum. 

Nasus  obstructus  est.  Lingua  ruberrima,  sicca,  aspera, 
rimosa  atque  tegitur  postea  sordido,  nigro  tegumento,  quod  1 
in  dentes  etiam  et  labia  procedit.  In  faucibus  saepe  crouposa 
exsudata  apparent,  quae  brevi  tempore  in  pus  aut  saniem  com-  | 
mutantur.  Cibi  fastidium  crescit;  sitis  augetur;  interdum  vo- 
mitus incidit;  alvus  saepe  tumefacta  est;  irregularis  alvi  ex-  ; 
cretio;  aquosa,  interdum  foetida  exsistit  diarrhoea ; urina  tur- 
bida  est  et  album  (uricum  ammonium)  aut  rubrum  (uricum  ‘ 
natron)  sedimentum  continet.  J 

Aegrotus,  qui  initio  paullum  tantum  de  doloribus  quere- 

batur,  tiunc  iu  diversis  locis,  ubi  metastatici  abscessus  exsti- 
terunt, multos  dolores  sentit  ortos  ex  affectionibus,  quae  istis 
puris  accumulationibus  natae  sunt,  Eiusrnodi  affectiones  sunt*, 
pneumonia  cum  ferruginosis  sputis,  quae  brevi  post  pus  con- 
tinent atque  pleuritis  cum  multo  purulento  exsudato,  quarum 
affectionum  utraque  respiratio  impeditur;  porro  exsistunt  he- 
patis affectiones  cum  icterico  cutis  colore,  affectiones  splenis  , 
cuius  amplificatio  fere  semper  percussione  cognosci  potest, 
renum  atque  cordis  affectiones,  inflammationes  articulationum 
cum  celeri  puris  accumulatione  , praecipue  humeri  jet  genu 
articulationum , phlegmonosae  inflammationes  telae  cellulosae 
super  et  sub  fasciis. 

b)  S;ymptomata  localia. 

Si  morbus  e locali  suppuratione  e.  g.  post  amputationes 
vel  alias  chirurgicas  operationes  nascitur,  plerumque  iam  ali- 
quot, diebus  ante  horroris  accessionem  vel  simul  cum  ea  vel 
paullo  post  in  vulnere  magnae  commutationes  exsistunt.  Aut 
suppuratio  plane  desinit  aut  sanies  exsistit  serosa,  acris,  foe- 
tida cum  emortuarum  telarum  partibus  atque  sanguine  mixta, 
quae  fascias  vulneri  applicatas  penetrat;  granulationes  langues- 
cunt; vulneris  margines,  qui  sicuti  fundus  illius  sordido,  cine- 
reo tegumento  obtecti  sunt,  saepe  pauliulum  tantum  laxantur, 
saepe  autem  adeo  , ut  quamvis  conglutinati  ita  discedant , ut 
totum  vulnus  late  pateat.  Tela  cellulosa  interstitialis  deletur; 
periostium^  saepe  ab  ossibus  late  et  celeriter  resolvitur,  quo 
saepissime  magna  necrosis  efficitur;  ex  vulneribus  amputatione 
natis  os  non  raro,  praecipue  si  aegrotus  marcidus  est , pro- 
stat atque  ex  cavo  medullari  ossis  saepe  fungosa  substantia 
crescit,  quae,  si  attingitur,  facile  sanguinem  profundit,  nullos 
autem  dolores  efficit  atque  licet  ligatura  tollatur  aut  desecetur, 
fere  semper  tamen  recrescit.  Vulnus  saepe  erysipelatosa  in- 
flammatione circumdatur;  venae  atque  vasa  absorbentia  usque 
ad  glandulas  lymphaticas  saepe  rubra  aut  cerulea  apparent. 


Oiiuin  horroris  accessiones  frequentius  accidunt  atque 
omnia  quae  descripsimus  symptomata  vehemenliora  fiunt,  mors 
incidit  plerumque  inter  horroris  accessionem  aut  in  deliriis 
aut  in  sopore,  postquam  in  diversis  corporis  partibus  pyae- 
mici  abscessus  exstiterunt. 

Mors  autem  non  semper  morbi  exitus  est,  sed  interdum 
morbum,  si  minus  vehemens  est,  sanitas  sequitur  (vide  obser- 
vationem pag\  22).  Tum  horroris  accessiones  rarius  exsistunt 
atque  omnia  symptomata  minus  vehementia  sunt.  Simul  sym- 
ptomata critica  apparent:  multum  in  urina  sedimentum,  quod 
phosphata  et  uricum  cmmonium  continet,  pustulosa  exanthe- 
mata, praecipue  in  labiis,  furunculi  et  profusi  sudores.  Vul- 
nus etiam  meliorem  faciem  exhibet , quum  pus  secernatur  et 
bonae  granulationes  exsistant.  Pus  tractu  intestinorum  et  or- 
ganis uropoeticis  emittitur;  cutis  priorem  colorem  recipit; 
linguae  integumentum  humescit  et  resolvitur  atque  cibi  cupi- 
ditas revenit. 

Pyaemiae  decursus  pro  diversis  casibus  diversus  esse 
potest,  celer  (pyaemia  fulminans} , lentus  (febris  hectica),  si- 
cut etiam  pro  diversis  casibus  modo  haec  modo  illa  sympto- 
mata magis  apparent.  Maximi  enim  momenti  sunt  hac  in  re 
aegroti  habitus,  quantitas  et  qualitas  puris,  quod  sanguini 
admixtum  est,  locales  affectiones,  quae  illo  efficiuntur,  maior 
ininorve  organorum,  quae  affecta  sunt,  dignitas,  genius  epide- 
micus, alia. 


II*  Aiiatoiiiia  patholog^ica. 

In  cadavere  pyaemiae  mortui  multae  inveniuntur  patho- 
logicae commutationes,  quae  pro  gradu,  diuturnitate  et  vehe- 
mentia morbi  diversae  sunt  et  quarum  accuratiore  exploratione 
morbi  natura  atque  indoles  optime  perspici  potest 

a)  Universales  commutationes,  quae  ad  vitiosam  sanguinis 
mixtionem  attinent. 

Quamquam  usque  ad  nostra  tempora  neque  microscopii 
neque  chemiae  ope  satis  cognosci  potuit,  quales  in  sanguine 
commutationes  pyaemia  efficiat,  tamen  de  certa  quadam  san^ 
guinis  pathologia  nullum  dubium  esse  potest,  quin  etiam  certo 
dicere  possumus,  aliquas  esse  commutationes  sanguinis,  quae 
certe  et  simpliciter  cognosci  possunt.  Eiusmodi  commutatio- 
nes sunt:  sanguis  non  amplius  coagulatur;  aeris  contagione 
non  iam  rubescit  atque  ita  etiam  ad  respirationem  nihil  am- 
plius valet;  chartam  exploratoriam  coeruleam  rufat,  quia  ni- 
mium acidi  laetici  exsistit;  gas  hydrosulphuraturn  vel  ammo- 
nium  hydrothionicum  vel  ammonium  carbonicum  in  sanguine 
inveniuntur.  Quo  efficitur  , ut  sanguinis  corpuscula  plane  vel 
magua  ex  parte  diluantur,  sanguis  tenuis,  serosus  fiat,  haema- 
tinum  corpusculorum  in  sero  dissolvatur  et  sanguis  rubidus 
vel  nigro-fuscus  fiat  atque  solidas  partes  (fibrinum  et  albumen) 
in  purulenta  exsudata  commutatas  secernat.  Omnibus  his  san- 
guinis commutationibns  cadaveri  singularis  species  additur; 

tumiduin  est,  luteum  , mullis  hypostasibus  affectum ; musculi 
laxi  sunt.  Cadaver  celeriter  putrescit. 

Quum  pathologicae  illae  sanguinis  commutationes  ad  cog- 
noscendam pyaerniae  naturam  maximi  momenti  sint,  nunquam 
omisi,  neque  in  hominum  aegrotantium  observationibus,  neque 
in  experimentis  in  animalium  corporibus  factis  sanguinem  mi- 
croscopii  et  chemiae  ope,  quantum  fieri  potuit,  examinare. 

b)  Locales  commutationes. 

In  multis  cadaveribus  phlebitis  invenitur  plus  minusve 
extensa,  quae  vulneri  saepe  proxima  est,  saepe  aliquantum, 
saepe  etiam  longe  ab  eo  distat.  Interior  venarum  paries  mul- 
tis locis  sanguinis  colorem  habet,  maculatus,  ianthinus  est. 
Tunicae  adventitiae  vasa  valde  iniectione  affecta  apparent  at- 
que tela  cellulosa  venas  circumdans  seroso -sanguinolenter 
infillrata  est.  In  venarum  canalibus  inveniuntur  sanguinis 
coagula,  albis,  flavis,  canis,  quin  etiam  nigris  maculis  affecta, 
quae  aut  mollia  et  recentia  aut  tam  sicca  et  facile  terenda 
sunt,  ut  iam  dudum  exstitisse  videantur.  Si  morbus  longius 
iarn  processerat,  coaguli  nucleus  mollissimus  atque  in  nuclei 
centro  aliquid  puris  invenitur.  Hinc  verisimillimum  fit , coa- 
guli in  pus  commutationem  in  centro  oriri  atque  inde  usque 
ad  peripheriam  procedere , ita  ut  saepe  nullum  iam  coaguli 
vestigium  atque  venarum  canalis  pure  aut  sanie  totus  reple- 
tus reperiatur. 

Non  raro  etiam  pus  est  in  venis,  quamquam  nulla  in  ca- 
davere phlebitis  invenitur. 

Quum  puris  corpuscula  simillima  sint  corpusculis  chyli, 
difficillimum  est,  puris  corpuscula^  si  sanguini  admixta  sunt, 
etiam  adhibito  microscopio  , accurate  cognoscere.  Certam 
autem  hac  de  re  cognitionein  comparare  nobis  possumus  , si 
explorationem  hocce  modo  instituimus.  In  vena,  quae  plerum- 
que, e.  g.  ex  vulnere  amputatione  facto  , pus  in  sanguinem 


induxit , saepe  prope  vulnus  magna  puris  quantitas,  saepe 
etiam  ipsius  phlebitidis  signa  inveniuntur.  Haec  (pus  et  phle- 
bitis) procedunt  usque  ad  proximae  venae  ostium  , ubi  pus 
magis  rubrum  est  atque  maiorem  sanguinis  corpusculorum 
quantitatem  continet.  Quo  magis  ad  cor  procedimus,  eo  ma- 
iorem etiam  sanguinis,  qui  puri  admixtus  est,  quantitatem  in- 
venimus, ita  ut  facile  aliquis  credat,  id,  quod  vena  continetur 
solum  sanguinem  esse.  Possumus  autem  microscopii  ope,  saepe 
etiam  sine  illo  fere  usque  ad  cor  pus  in  vena  videre.  Inde 
concludendum  est,  granulata  illa  corpuscula,  quae  in  cordis 
sanguine  inveniuntur,  puris  corpuscula  esse. 

Aliud  gravissimum  pyaemiae  signum , quod  semper  in 
cadaveribus  isto  morbo  mortuorum  invenitur,  abscessus  sunt, 
qui  in  omnibus  fere  corporis  partibus  exsistere  possunt,  sae- 
pissime autem  in  pulmonibus , praeterea  in  hepate , splene, 
musculis,  tela  cellulosa,  renibus,  corde,  cerebro,  aliis.  Diver- 
sus est  illorum  abscessuum  numerus  atque  diversa  inveniuntur 
evolutioivis  eorum  stadia.  Sunt  metastatici,  qui  vocantur,  ab- 
scessus atque  puris  profusiones  in  singula  corporis  cava.  In- 
terdum fit,  ut,  si  abscessuum  pus  dilapsum  ac  dissolutum  est, 
in  abscessibus  praecipue  pulmonum  clarus,  serosus  liquor  in- 
veniatur; saepe  si  etiam  ille  liquor  iam  resorptione  recessit, 
caverna  invenitur,  similis  iis,  quae  post  tuberculorum  sana- 
tionem inveniuntur.  Saepe  etiam  abscessus  commutati  repe- 
riuntur  in  cinereos  nodos,  qui  capsula  fibro  - cellulosa  cir- 
cumdati sunt.  Non  raro  denique  abscessus  commutati  sunt  in 
durum  concrementum,  quod  ut  ex  chemica  examinatione  ap- 
paret, e calcaria  phosphorica  compositum  est. 

In  pulmonibus  abscessus  exsistunt  aut  in  utroque  pul- 
mone, aut  in  uno  tantum,  praecipue  in  inferioribus  eorum 
lobis.  Semper  in  peripheria  inveniuntur.  Numerus  eorum 
diversus  est  atque  magnitudo , quum  grani  milii , saepe  nucis 
iuglandis  , quin  etiam  ovi  gallinacei  magnitudinem  habeant. 
Minoribus  abscessibus  forma  est  granulationis  , maioribus 
cunei,  cuius  basis  in  peripheria  est  et  cuius  acumen  in  pul- 

nioiiuiii  parenchyma  procedit.  In  diversis  abscessuum  stadiis 
inveniuntur  parvae  ecchymoses,  quae  puncti  magnitudinem  ha- 
bent, nodosae  indurationes  exsudatione  natae,  rubrae,  canae 
hepatisationes,  infiltrationes  purulentae,  parvi  abscessus , ma- 
iores abscessus,  qui  eo  exstiterunt,  quod  parvi  abscessus  de- 
letis parietibus  creverunt.  Abscessus  enim  circumdati  sunt 
membrana,  quae  saepe  etiam  deest,  ita  ut  pulmonum  paren- 
chyma pure  tangatur.  Accuratiore  exploratione  abscessus 
inveniuntur  plus  minusve  inflammatione  circumdati.  Emphy- 
sema quoque  plus  minusve  extensum  circumfundit  illos.  Pul- 
moniim  partes,  quae  abscessibus  vacuae  sunt,  saepe  integrae 
atque  crepifantes  sunt , interdum  duratae  et  seroso  - san- 
guinolento liquore  infiltratae.  Illi  in  pulmonibus  abscessus 
interdum  tuberculis  simillimi  videntur*  Illos  abscessus  autem 
non  tubercula  esse,  id  inde  sequitur,  quod  tubercula  in  supe- 
riore potissimum  pulmonum  parte  inveniuntur,  quod  praeterea 
cum  tuberculis  plerumque  etiam  miliaria  tubercula  coniuncta 
sunt  et  quod  denique  substantia  tuberculosa  microscopii  ope 
perspicue  cognosci  potest. 

Similes  atque  in  pulmonibus  commutationes  in  hepate 
exsistunt.  In  eo  diversi  inveniuntur  abscessuum  gradus:  durati 
nodi  fusco  colore  , purulentae  infiltrationes  , abscessus  aut 
membrana  inclusi,  aut  parenchyma,  quod  integrum  videtur, 
attingentes.  Quod  abscessibus  continetur , aut  liquidum  est, 
aut  tam  concretura,  ut  .abscessus  tuberculis,  quin  etiam  scirr- 
his similes  sint. 

Abscessibus  in  splene  fere  eadem  propria  sunt , quae 
pulmonum  abscessibus. 

In  renibus  rarissime  abscessus  exsistunt.  Parvi  sunt  et 
in  superficie  substantiae  corticalis,  raro  in  pyramidibus  in- 
veniuntur. 

In  corde  quoque  raro  modo  abscessus  inveniuntur  atque 
in  sinistro  rarius,  quam  iu  dextero.  Si  exsistunt,  aut  in  pa- 
rietibus aut  in  septo  ventriculorum  aut  in  trabeculis  carneis 
nascuntur. 

lii  cerebro  abscessus  tam  multi  inveniuntur,  ut,  cerebro 
persecto , pus  ex  compluribus  abscessibus  simul  effluat.  Hi 
abscessus  plerumque  guttae,  raro  fabae,  rarissime  ovi  colum- 
bini magnitudinem  habent.  Saepius  in  corticali,  quam  in  me- 
dullari substantia,  praecipue  in  gyrorum  superficie  nascuntur. 

In  medulla  spinali  nulli  abscessus  adhuc  inventi  sunt. 

In  articulationibus,  imprimis  genu  et  humeri,  saepe  magna 
quantitas  puris  plus  minusve  liquidi  accumulata  est;  saepe 
etiam  invenitur  ligamentorum  capsularium  condensatio  , quin 
etiam  in  externa  eorum  superficie  puris  accumulatio  atque 
mollium  partium,  quae  articulationes  circumdant,  ulceratio. 

In  diversis  corporis  cavis,  praecipue  in  pleuris,  in  peri» 
toneo,  pericardio,  sub  dura  matre  tum  demum  serosus  aut 
purulentus  liquor  accummulari  potest,  si  membrana  serosa  in- 
flammatione afficitur,  aut  si  abscessus,  qui  in  maiorum  visce^ 
rum  peripheria  sunt,  rumpuntur.  Illa  inflammatio  autem  tum 
demum  exsistere  solet,  si  simul  abscessus  in  maioribus  visce- 
ribus sunt;  in  pleuris  enim  constat  exsudata  non  inveniri,  nisi 
simul  abscessus  in  pulmonibus  sunt.  Ille  in  cava  profusus 
liquor  limpidus,  serosus,  saniosus,  interdum  sanguine  vel  al- 
bis purulentis  floccis  commixtus  esse  potest. 

Abscessuum  in  musculis  et  in  tela  cellulosa  primus  gra- 
dus induratio  est;  in  sequentibus  demum  stadiis  puris  accu« 
mulatio  exsistit. 

Lymphatica  quoque  vasa  interdum  pus  continent  ; tum 
etiam  vicinae  glandulae,  saepe  quoque  remotae  inflammatione 
affectae,  tumidae  et  pure  repletae  sunt. 

Etiam  in  cavo  medullari  ossium,  in  oesophago , in  dia- 
phragmate, in  ventriculi  atque  intestinorum  tunicis  inflammatio 
et  puris  accummulatio  inventa  sunt. 

Interdum  in  membrana  mucosa  ipsius  laryngis  atque 
tracheae  et  pharyngis  inveniuntur  exsudata  fibrinosa  aut  pu- 
rulenta, quae  in  vivo  symptomata  effecerant  similia  iis,  quae 
angina  crouposa  nascuntur. 


111.  Aetiolog^ia. 

A.  Causae  praedisponeiites. 

a)  Aegroti  constitutio. 

Negari  non  potest^  singulos  homines  multo  facilius  pyae- 
niia  corripi,  quam  alios  , quum  constitutionem  habeant  isti 
morbo  maxime  opportunam.  Sic  in  scrophulosis  aliave  dys- 
crasia  affectis  aut  longa  suppuratione  confectis  hominibus,  in 
quibus  igitur  sanguinis  quaedam  pathologia  iam  adest , acce- 
dente pyaemiae  causa,  facillime  maxima  sanguinis  corruptio 
exsistere  potest.  In  illis  hominibus  exigua  puris  quantitas 
sanguini  admixta,  quae  in  hominibus  bene  constitutis  nullum 
sanitati  malum  affert , periculosam  sanguinis  intoxicationem 
efficit.  Quae  enim  alia  inveniri  potest  causa  , cur  in  aliis 
hominibus  exigua  tantum  puris  quantitas  vehementissima  cum 
secundariis  abscessibus  atque  morte  coniuncta  symptomata  ef- 
ficiat, in  aliis  autem,  rarius  quidem,  quamquam  verisimillimum 
est  sanguini  pus  admixtum  esse , nulla  fere  sanguinis  reactio 
inveniatur. 

b)  Aeris  compositio, 

Pyaemiam  praecipue  in  nosocomiis  inveniri , a nemine 
negari  potest;  neque  minus  certum  est,  interdum  inter  com- 
plura eiusdem  urbis  nosocomia  unum  multos  pyaemia  aegro- 
tantes habere,  quum  cetera  isto  morbo  plane  vacua  sint,  quin 


etiam  in  uno  eodemque  nosocomio  singula  tantum  conclavia 
pyaemiae  opportuna  esse.  Cuius  rei  causa  sine  dubio  ponenda 
est  in  a&e  puris  exhalatione  corrupto,  qui  plerumque  in  im- 
mundis, nimium  repletis  atque  male  sitis  nosocomiis  invenitur. 
In  eiusmodi  nosocomiis  corruptus  ille  aer  iam  in  medicos  at- 
que nosocomos,  qui  per  tempus  aliquod  inter  aegrotos  ver- 
santur , perniciosam  habet  vim.  Quanto  magis  igitur  iste  aer 
afficiet  corpus  laesione  quadam  iam  antea  debilitatum!  In  tali 
corpore  corruptus  aer  ad  commutandum  sanguinem  atque  ef- 
ficiendam pyaemiam  multum  certe  conferet. 

c)  Genius  epidemicus. 

Certis  anni  temporibus  praecipuae  aestivis  , atque  certa 
tempestate  imprimis  magno  cum  humore  variante  calore , tali 
igitur  tempore  , quo  alii  quoque  morbi  frequentiores  atque 
vehementiores  sunt,  etiam  pyaemia  saepius  invenitur.  Quare 
dubitari  non  potest,  quin  iniquae  tempestatis  rationes  ad  pyae- 
miam efficiendam  maximam  habeant  vim. 

d)  Animi  affectiones  praecipue  tales,  quae  animum  deprimunt. 

Si  verum  est,  quod  multi  observaverunt,  inter  milites  in 
pugna  vulneratos  saepius  victos  quam  victores  vulneribus  mori, 
quum  illorum  animi  magis  demissi  et  afflicti  sint , quam  vic- 
torum, facile  id  quoque  concedendum  arbitror,  timorem , an- 
gorem, desperationem,  desiderium  domus,  alia  pyaemiae  ma- 
xime opportuna  esse. 

e)  Diaeta. 

Multum  etiam  ad  efficiendam  pyaemiam  conferunt  ma- 
cera atque  vilia  alimenta,  quae  pauperes  consumere  coacti 
sunt,  nec  non  parca  diaeta,  quae  imponitur  iusto  [frequentius 

iis,  in  (jjaibus  scalpellum  adhibilum  esi.  Si  tales  homines  iam 
antea  valde  debilitati  erani,  diaeta  ista  pyaemiae  eo  magis  op- 
portuna est. 


B.  Causae  oecasioiiales. 

a)  Locales  suppurationes  laesionibus  ortae. 

In  iis  eo  facilius  pyaemia  nascitur,  quum  unaquaque  vul- 
neratione corpus  ita  afficiatur,  ut  sanguinis  commutatio  exsi- 
stat , quae  pro  vulneris  magnitudine , pro  laesarum  partium 
dignitate  et  pro  normali  vel  abnormali  quantitativa  vel  quali- 
tativa sanguinis  compositione,  qualis  iam  ante  vulnerationem 
erat,  diversa  est. 

I)  Amputationes^  praecipue  illae,  quae  propter  ossium 
diffissionem  cum  profusa  puris  vel  saniei  secretione  coniunc- 
tam  instituuntur , imprimis  si  non  iusto  tempore  fiunt , saepe 
ad  efficiendam  pyaemiam  conferunt. 

Quum  autem  amputationum  eventus  maxime  diversi  esse 
possint  pro  aegroti  aetate,  constitutione,  temperamento,  vitae 
ratione,  pro  amputationis  modo  , fasciis  applicatis  , cura  post 
amputationem  adhibita , pro  natura  morbi , qui  amputationem 
desideraverat  atque  tempore , quo  amputatio  instituta  erat, 
difficillimum  est  diiiidicatu,  quae  ex  commemoratis  rebus  ad 
pyaemiam  efficiendam  maximam  habeat  vim.  Periculosissimae 
autem  sine  dubio  amputationes  sunt , quae  propter  fracturas 
vulneribus  complicitas  accedente  febri  cum  profusa  puris  aut 
saniei  accumulatione  instituendae  sunt.  Eiusmodi  amputationes 
cum  commemoratis  illis  rebus  coniunctae  saepissime  fiunt, 
quum  aegroti,  laesum  membrum  retinere  cupientes,  initio  am- 
putationem plane  reiiciant,  postea  autem  illam  admittere  coacti 
sint  eo,  quod  longiore  mora  periculum  crescit  atque  in  am- 
putatione sola  vitae  conservandae  spes  sita  est.  Mihi  ipsi  in 

clinico  nostro  occasio  oblata  est , istiiismodi  amputationem, 
quam  pyaemia  secuta  est  , observandi.  Observatio  ipsa 
haec  est. 

I.  Carolus  W.  ex  //.,  28  annos  natus,  die  19.  I.  54, 
in  clinicum  nostrum  receptus  est,  postquam  septem  heb- 
domadibus antea  in  lautomia  laborans  saxorum  fragmen- 
tis ita  obrutus  est,  ut  effugere  non  posset  sinisirumque 
crus  vehementer  laederetur.  Hoc  primum  in  aqua 
frigida  posito,  medicus  postea  fascias  cruri  firmifer  ap- 
plicavit, quas,  quamquam  aegrotus  vehementer  quereba- 
tur, sexto  demum  die  resolvit.  Tum  totum  crus  vesi- 
culis obtectum  erat  gangraena  natis,  quas  postea  ulcera 
gangraenosa  secuta  sunt,  quibus,  crure  in  charta  den- 
sata collocato,  decoctum  quercus,  postea  ungt.  arg.  nitr. 
adhibebantur.  In  misera  hac  conditione  aegrotus  tandem 
in  clinicum  Bonnense  delatus  est.  lam  nunc  in  supe- 
riore cruris  parte  sub  cute  sanies  accumulata  erat  , in 
inferiore  parte  ulcus  gangraenosum,  cuius  granulationes 
tamen  bonae  indolis.  Tendines  musculorum  peronaeorum 
denudati  ; fractura  fibulae  non  satis  certe  cognoscenda 
erat  Os  calcaneum  atque  ossium  metatarsi  quinque  ca- 
pitula denudata;  phalanges  quarti  et  quinti  digiti  pedis 
necrosi  affectae  apparebant;  in  ossibus  metatarsi  et  tarsi 
multum  saniei  accumulatum  erat.  Aegroti  constitutio 
leucophlegmatica;  animus  alacris;  febris  vehemens;  de- 
cubitus in  regione  sacrali. 

Crus  in  sustentaculo  a Braun  invento  positum  est. 
In  superiore  cruris  parte  incisiones  factae  sunt,  ut  pus 
effluere  posset.  Extractio  instituta  est  duarum  phalan- 
gum  atque  ossis  sesamoidei  hallucis  necrosi  affectorum. 
Vicissim  in  crure  adhibita  sunt  inf.  Chamom.  c.  Tct. 
opii  (per  6 horas)  , postea  linteum  ungt.  simpl.  illitum 
atque  linteola  carpta  (per  18  horas).  Plumbum  tanni- 
cutn  ad  partes  decubitu  affectas  applicatum  est;  alimenta 
blanda  et  sufficienter  nutrientia  aegroto  dabantur.  Inte- 
rea oedema  cruris  praecipue  circum  ulcus  exstitit,  quod 
cingulis  venam  poplitaeam  forsan  comprimentibus  ad- 
scriptum  est.  Quum  autem,  illis  remotis,  oedema  non 
comminueretur,  crus  die  28.  I in  pulvinare  palea  repleto 
positum  est , cuius  rei  effectus  initio  bonus  videbatur, 
brevi  autem  post  cognitum  est,  oedema  non  solum  perti- 
naciter persistere  sed  potius  in  femore  sinistro,  sequen- 
tibus diebus  quoque  sensim  sensimque  in  extremitate 
inferiore,  dextra  in  scroto  et  sub  ascitae  incipientis  forma 

in  abdomine  oriri.  His  perpensis  et  quum  larga  suppu- 
ratio graviorem  in  dies  aegroti  infirmitatem  redderet, 
die  3.  II.  unicum  auxilium  in  femoris  amputatione  posi- 
tum esse  videbatur.  Hanc  perfecit  in  superiore  femoris 
parte  Cl.  Wutzer  ita,  ut  duo  lobi  formarentur.  Amputatio- 
nem aegrotus  bene  sustinuit.  Post  illam  disquisitio  partis 
operatione  resectae  monstravit|in  inferiore  fibulae  parte 
callum  qui,  fracturam  illic  exstitisse,  testis  fuit.  Omnes 
articuli  ossium  pedis  acuta  carie  laborantes,  phalanges 
digitorum  pedis  atque  ossa  metartarsi  necrosi  correpta 
inveniebantur.  Luxatio  pedis  igitur  coniuncta  cum  fibu- 
lae fractura  principale  malum  fuisse  videtur. 

Die  5.  II,  cum  febris  modica  haud  ingravesceret, 
ordinata  sunt  haec: 

R.  Inf.  herbae  digitalis  purp.  (3i)Siv, 

Aq.  laurocerasi  3ii. 

M.  D.  S.  Quater  per  diem  cochlear. 

atque  summitates  luniperi  pro  thea.  Die  7.  II.  Hinc 
orta  sunt  copiosa  urinae  secretio,  hydropis  comminutio, 
simul  autem  serosae  alvi  profusiones.  luscula  lautiora 
et  carnem  praebere  placuit. 

D.  8.  II.  R.  Det.  Colomb.  (5iii) 

Tct.  opii  3/3 
Tct.  poin.  aur.  3i 

M.D.  S.  Omni  trihorio  cochlear. 

Tamen  alvi  profusiones  non  remittunt;  colliquativus  su- 
dor hinc  inde  provenit;  modica  urinae  secretio. 

D.  9.  II.  Secunda  noctis  hora  arteriosi  sanguinis 
effusio  accidit , quae  ligaturam  arteriae  cruralis  perne- 
cessariam reddidit;  haec  IVa'' iufra  ligamentum  Poupartii  a 
Dr.  Cl.  C.  0.  Weber  peracta  est.  Vulnus  amputatione  factum 
nimirum  tela  recenter  formata  tam  bene  oblitum  erat,  ut 
arteriam  in  ipso  vulnere  exquiri  cautum  non  videretur; 
eo  minus,  quum  ex  septem  ligaturae  filis  duo  tantum  ad- 
huc in  vulnere  superessent.  Deligata  arteriF  crurali 
sanguinis  effusio  quidem  comminuta  erat;  altius  sub  ar- 
teria crurali  vehemens  tamen  pulsatio  restabat,  non  nisi 
arteria  profunda  femoris  effecta,  quae  Poupartii  ligamento 
abnormi  modo  propior  exorta,  ligamine  haud  occlusa, 
sanguinis  nonnullas  guttulas  hinc  inde  spargere  pergit. 

D.  10.  II.  Reiterata  mixtura  supra  ordinata;  alvi 
profusiones  nihilominus  repetunt.  Sudor  etiam  tum  co- 
piosus. 

D.  11.  II.  Diaeta  larga.  Spirandi  difficultas  incipit  ^ 
hydrothorax  exsistit. 

D.  12.  II.  In  facie  oedema  oritur.  Punctiones  ite- 
ratae integumentorum  scroti  et  cruris  dexteri  anasarcam 
comminuunt. 

R.  Det.  Cort.  Chinae  (g/5) 

Tct.  opii  simpl.  3 i 

M.  D.  S.  Omni  bihorio  cochlear. 

Vulnus  amputatione  factum  paullum  puris  secernit 
atque  magna  ex  parte  clausum  est;  vulnus  ex  deligatione 
arteriae  ortum  contra  laxum  est  et  haud  sanescit;  febris 
crescit. 

R.  Det.  Chinae  (3vi) 

Oxym.  Scill. 

M.  D.S.  Quovis  bihorio  cochlear. 

D.  14.  IL  Febris  intermittens  perniciosa  algore  hoc 
ipso  die  intrat. 

D.  15.  II.  Horrores  febriles  iterantur;  sudiir  minus 
copiosus;  nulla  fere  urinae  secretio. 

R.  Chinii  sulph.  gr.  ii. 

Pulv.  Rad:  Scill.  gv3 
Elaeosacch.  Iiinip.  9i 
M.D.  tal.  dos.  .V6.  Vill.S. 

Omni  bihorio  pulv. 

Applicatum  est  clysma^  cui  addita  erant: 

' R.  Opii  pur.  gri 
Amyli  3 i 

D.  16.  II.  Sopores  accidunt;  tamen  aegroti  responsa, 
mentem  integram  esse,  ostendunt.  Interdum  deliria  in- 
trant; urinae  excretio  plane  desiit. 

D.  17.  II.  Soporis  accessus  frequentiores ; pulsuum 
ictus  debiliores ; sudor  copiosissimus ; alvi  excretiones 
involuntariae. 

D.  18.  IL  Tempore  matutino  pulsus  70  ictuum, 
ergo  numerus  eorum  inulto  minor  erat  quam  antea.  Ac- 
crescentibus tamen  symptomatis  commemoratis  quarta 
hora  pomeridiana  mors  secuta  est. 

Sectio  cadaveris. 

Inveniuntur  phlebitis  in  vena  profunda  femoris,  in 
vena  crurali  supra  illius  in  hanc  introitum , exsudata 
purulenta  in  venarum  parietibus  , anasarca  universalis, 

2 


18  ^ 


hepar  adiposum,  hypertrophia  et  malacia  splenis,  acuti 
pulmonum  absessus,  emphysema  in  superioribus  pulmo- 
num partibus,  hydrothorax  et  hydropericardium.  Cerebri 
venae  sanguine  nimium  repletae  sunt.  Adsunt  exsudata 
serosa  in  arachnoidea,  ventriculi  cerebri  sero  repleti; 
sanguis  et  transsudata  uricum  continent,  quod  in  crystal- 
los abiit. 

Auctore  Cl.  Dr,  C,  0.  Weber  sanguis  profundae 
femoris  venae,  cuius  parietes  flavis  maculis  sparsi  , hic 
illic  ruberrimi  et  plane  marcidi  erant,  siibfuscus  , flavis 
floccis  commixtus  et  sordidus  inveniebatur.  Microscopio 
videri  potuit,  sanguinis  corpuscula  a corpusculis  puris 
et  multitudine  et  magnitudine  ita  superari,  ut  illorum  ad 
haec  ratio,  quod  ad  multitudinem  attinet,  sit  = 1 : 10, 
quod  ad  magnitudinem  = 1:2.  Praeterea  in  sanguine 
adeps  observabatur.  — Sanguis  venae  cavae  inferioris, 
quae  pauca  tantum  rubicunda  coagula  continebat,  sub- 
fuscus  erat,  sed  multo  minus,  quam  sanguis  venae  pro- 
fundae femoris.  Sanguinis  corpusculorum  ratio  ad  puris 
corpuscula,  quod  ad  multitudinem  attinet,  est  = 500: 
68.  Acidum  aceticum  sanguinis  corpuscula  rugat , nu- 
cleum in  conspectum  fert  atque  efficit ut  puris  corpus- 
culorum nuclei  distinctius  appareant. 

Persecto  rubicundo  splene,  qui  aeri  expositus  minia- 
tium  colorem  accepit,  in  parenchymate  pulticulae  simili, 
quod  facile  discindi  potest,  albae,  non  rotundae,  sed 
serratae  maculae  conspiciuntur.  In  parenchymate  mi- 
croscopii  ope  conspecto  notae  illae  splenis  vesiculae, 
praeterea  puris  atque  sanguinis  corpuscula  apparent. 
Sanguis  venarum  splenis  colorem  habet  sanguini  venae 
cavae  inferioris  simillimum.  Sanguinis  corpusculorum 
ratio  ad  puris  corpuscula,  quod  ad  multitudinem  attinet, 
in  splenis  venarum  sanguine  est  = 10:  1 , in  venae 
portarum  sanguine  = 10:  2. 

Praeterea  sanguini  multum  uricum  inesse,  inventum 
est.  INimirum  alcoholisato  sanguinis  extracto  exhalatur 
odor  similis  ei,  quem  urina  emittit;  addito  acido  nitrico 
pulcherrimi  crystalli  urici  nitrici  formantur.  Simili  modo 
serum,  cuius  in  cavo  peritonaei  magna  copia  erat,  mul- 
tum uricum  continere,  observatum  est. 

In  hoc  nostro  primo  casu  pyaemia,  tamquam  causa  mor- 
tis, ita  extra  dubium  posita  est  , ut  eius  historia  cognitioni 
huius  morbi  dirissimi  ulteriori  aliquam  utilitatem  allatura  vide- 
retur. Facilius  ergo  pyaemia  oritur,  ubi  post  diuturnam  ca- 

riem  cum  febri  hectica  coniunctain,  fractis  iam  viribus,  ampu- 
tatio serotina  fUm  demum  instituitur,  quum  non  nisi  illa  mem- 
brum aut  vitam  ipsam  conservari  posse  certum  est.  Adicia- 
mus  hoc  loco  duas  observationes , hanc  rem  clarius  illu- 
strantes. 

II.  Guilelmus  F.,  50.  annos  natus,  e V.,  die  9.  L 
43  in  clinicuih  Bonnense  receptus  est.  Laborabat  ex 
longo  tempore  inflammatione  chronica  partium  mollium 
et  capsulae  genu  simulque  carie  articuli  genu  lateris 
sinistri,  quibus  febris  hectica  erat  coniuncta. 

Amputatio  femoris  sine  mora  facta  est  ita  , ut  duo 
lobi  formarentur.  Vespertino  eiusdem  diei  tempore 
pulsus  intermittens  et  frequentissimiis  erat;  aegrotus  in 
vulnere  vehementes  dolores  sensit  atque  noctem  valde 
inquietus  degit.  Matutino  tempore  valetudinis  conditio 
quidem  melior  erat;  aegrotus  tamen  insolito  modo  affec- 
tus videbatur;  linguae  apex  siccus;  radix  obtecta;  magna 
spirandi  difficultas,  sed  nulla  obiectiva  pulmonum  sympto- 
mata. Vires  ex  diuturno  morbo  valde  depressae  appa- 
rebant; mox  ergo  ordinata  sunt  larga  blande  nutriens 
diaeta  atque  inf.  Cort.  Chinae.  Omnia  auxilia  vana.  In- 
gravescente in  dies  aegroti  conditione  nocturno  tempore 
diei  1.  II.  43.  mors  secuta  est. 

Sectione  inventum  est,  singulos  venae  cruralis  sini- 
strae locos  inflammatione  affectos  fuisse  atque  puris  ad- 
fuisse resorptionem,  quippe  quod  in  vena  cava  inferiore 
sat  larga  copia  accumulatum  observabatur. 

III.  Ferdinandus  St.,  17  annos  natus  ex  H.,  die 
11.  VIII.  43.  in  clinicum  receptus  est.  Laborabat  carie 
diuturna  articuli  genu  lateris  sinistri  e causa  mechanica 
post  curam  neglectam.  Accesserant  iam  decubitus  in 
primo  stadio  et  febris  hectica. 

Amputatio  in  inferiore  femoris  parte  ita  instituta 
est,  ut  externus  atque  internus  lobus  formarentur;  sex 
arteriae  deligatae  sunt ; vulnus  emplastro  adhaesivo  con- 
tractum est.  Quoties  postea  vulnus  obligabatur,  aegro- 
tus vehementes  dolores  sensit;  pulsus  postremo  tam  fre- 
quens erat,  ut  130  ictus  haberet.  Aegrotum  vires  ma- 
gis in  dies  defecerunt.  Inciderunt  cibi  fastidium,  rubra 
obtecta  lingua,  flatulentia,  cutis  sicca,  magna  macies, 
deliria  atque  denique  die  8-  1.  44  inter  vehementes  con- 
vulsiones mors. 

Sectione  cadaveris  inventa  sunt  in  cerebro  sub 
arachnoidea  magna  saniei  copia,  in  cerebello  abscessus. 

qui  ovi  columbini  magnitudineiii  habebat,  in  pulmonibus 
tubercula  miliaria,  in  pleuris,  quae  cum  pulmonibus  hinc 
inde  coaluerant,  serum,  in  cavo  peritonaei  48  unciae  li-^ 
quoris  serosi  atque  in  renibus  inflammatio  et  abscessus. 
Glandulae  lymphaticae  plures  induratae  et  valde  tumi- 
dae erant. 

Quantam  vim  ad  efficiendam  pyaemiam  habeat  cuiusvis 
operationis  exsecutio  , ex  iis  quae  iam  nobis  dicenda  sunt, 
clarius  elucebit.  Si  in  amputatione  e.  g.  partes  molles,  ut  os 
tegatur,  nimis  ad  illud  attrahuntur,  vehementius  comprimuntur, 
ab  osse  iusto  magis  irritantur,  tunc  phlebitis,  gangraena,  cet. 
in  vulnere  facilius  oriuntur,  quas  saepissime  pyaemia  sequitur. 
Liceat  exempli  gratia  observationem  adiicere. 

IV.  Carolus  R.  e 47  annos  natus,  die  16.  IL 
48  in  clinicum  receptus  est.  AflTectus  erat  ulcere  impe- 
tiginoso  per  annorum  seriem  neglecto  ingente  cruris 
d exteri. 

Unica  spes  in  amputatione  cruris  posita  est,  ideo- 
que  haec  operatio  die  1.  IIL  48  a candid  ato  medicinae 
B.,  artis  chirurgicae  iam  satis  perito,  eo  modo  facta  est 
ut  in  primo  actu  operationis  lobus  ad  tegendum  vulnus 
e sura  secaretur.  Haec  sectio  celerrime  quidem,  sed  in- 
feliciter peracta  est,  quum  arteria  tibialis  postica  in  longi- 
tudinem digitorum  IV4  plane  diffissa  simiilque  lobus  car- 
neus ipse  iusto  brevior  et  insufficiens  formatus  esset. 
Candidatus  proh  dolor!  tam  festinanter  secuerat,  ut  Cl 
clinici  director  proxime  adstans  prohibere  non  posset, 
quominus  istud  contra  artem  vitium  committeretur.  Dif- 
ficile erat  arterias  sanguinem  fundentes  deligare,  multo 
difficilius  autem  parvo  illo  lobo  vulnus  tegere;  quare 
septem  scidulae  lintei  einplastro  adhaesivo  illitae  impo- 
nendae atque  firmiter  attrahendae  erant  , quae  partes 
molles  non  solum  contentae,  verum  etiam  pressae  sunf 

D,  2.  IIL  Aegrotus  iam  ante  operationem  viribus 
exhaustus,  dolores  in  vulnere  sensit  atque  noctem  tam 
inquietus  degit,  ut  omnia,  quibus  vulnus  obligatum  erat 
exceptis  lintei  scidulis,  resolverentur.  Remotis  illis  quo- 
que scidulis  inventum  est,  non  solum  lobum , sed  etiam 
vulnus  ipsum  gangraena  superficiali  late  affectum  esse. 
Ordinata  sunt  vulneri  fomenta  ex  aqua  calcariae  chlo- 
ralae  et  pro  usu  interno  aq.  oxymur.  p.  d,  git.  30. 

D.  6.  III.  Quum  gangraena  terminatos  fines  hucus- 

que  non  dum  haberet,  febris  quoque  vulneraria  chara- 
cterem g-aftriciini  perniciosum  ostenderet^  atque  ampu- 
tatione femoris  instituenda  aegroto  vitae  periculum  au- 
geri videretur,  haec  reiecta  est.  Illae  solum  partes  mol- 
les, quae  gangraena  dissolutae  erant,  remotae,  id  etiam 
factum  est,  ut  materies  saniosa  e vulnere  profluens  com- 
mode exiret.  Praescripta  sunt  externe  acidum  pyrolig- 
iiosum  crudum  aqua  dilutum , interne  decoctum  chinae, 
(aqua  oxymuriatica  vomitum  effecerat);  praeterea  vinum 
et  diaeta  blande  nutriens.  — Noctu  iam  vehemens  hor- 
ror febrilis  inciderat,  gangraena  progressus  fecit;  lingua 
sicca;  pulsus  parvus  130  ictuum. 

D.  7.  III.  Oi^i^irta  hora  pomeridiana  secundus  appa- 
ruit horror  febrilis,  qui  diei  8.  IIL  sexta  hora  anteme- 
ridiana minore  vi  revenit.  Pulsus  140  ictuum;  collapsa 
facies. 

D.  9.  IIL  Fibula  ex  articulatione  cum  tibia  sine 
sanguinis  profusione  excesserat.  Reliquae  partes  molles 
gangraena  correptae,  quantum  fieri  potuit,  iterum  remO“ 
tae  sunt. 

D.  12.  IIL  ‘ Postquam  usque  ad  d.  12.  IIL  accessusj 
febriles  perniciosi  octies  revenerunt  et  aegrotus  nihi 
nisi  iusculo  carnis,  vino,  coffea  atque  mixtura  sulpliu"" 
rico- acida  fruitus  est,  exigua  sanguinis  profusio  ex- 
stitit ex  arteriola,  quae  iliico  deligata  est.  Gangraen^ 
quinque  postremis  diebus  quidem  non  processerat  At- 
tamen inter  deliria  tandem  mors  incidit 

2)  Multum  etiam  ad  pyaemiam  efficiendam  conferunt  con*- 
lusiones  atque  lacerationes  cum  sequente  puris  aut  saniei  ac- 
cummulatione.  Cuius  rei  exemplum  hoc  loco  adiidam. 

V.  Iohannes  W.  e M.  49  annos  natus,  die  15.  VIL 
49  in  clinicum  Bonnense  admissus  est  Vulnus  mon- 
tsrahat  femoris  dexteri  prope  articulum  genu,  abscessum 
permagnum  femoris  atque  febrem  hecticam. 

D.  27.  VI.  Currus  rota  dexteriim  femur  istius  viri, 
quum  ebrius  esset , ita  contuderat , ut  prope  patellam 
vulnus  i^/z^  longum  exsisteret  Ossa  autem  et  capsula 
genu  contusa  quidem,  sed  non  disrupta  erant  Post  lae- 
sionem nihilominus  I.  W.  centum  fere  passus  adhuc  in- 
grediebatur. Medicus  aliquas  lintei  scidulas  emplastro 
adhaesivo  illitas  vulneri  imposuit  et  quarto  iam  post  lae- 
sionem die  cognovit,  sub  femoris  integumentis  pus  or- 
tum esse,  quod  in  dies  ad  truncum  procedebat  , quam- 
quam cautus  ille  medicus  fascia  circulari  illud  impedire 


studebat.  Fascia  quotidie  magis  ad  truncum  admovenda 
erat,  donec  postremo  totius  fere  femoris  integumenta 
pure  suffossa  erant.  Deinde  alius  medicus,  ut  pus  effluere 
posset,  incisiones  fecit.  Quum  id  autem  nihil  profuisset, 
quaestio  exorta  est,  num  femur  amputatione  removendum 
esset.  Quum  hac  de  re  autem  duobus  illis  medicis  non 
eadem  esset  sententia,  aegrotus  in  nosocomium  univer- 
sitatis nostrum  delatus  esL  Hic  profundiores  incisiones 
statirn  factae  sunt  atque  pus  quinquies  per  diem  expres- 
sum est.  Aegrotus  usui  spiritus  frumenti  immodico  ad- 
suetus  appetitum  modo  exiguum  habebat  et  , corticem 
chinae  recusaus,  nihil  fruitus  est  nisi  iusculo  carnis  cum 
vitello  ovi  et  vino.  His  alimentis  tamen  factum  est , ut 
aegrotus,  quem  vires  iam  defecerant,  paullulum  recrea- 
retur atque  spes  vitam  eius  conservandi  nasceretur,  prae- 
sertim quum  id  , quod  vulnere  secernebatur , meliorem 
qualitatem  nactum  esset.  Sed  paullatim  febris  intermit- 
tentis perniciosae  accessus  puris  resorptionem  indicabant, 
quamobrem  aq.  oxymuriatica  data  est.  Pus  deteriorem 
nunc  qualitatem  recepit ; aegrotus  nihil  fere  alimenti 
frui  voluit;  in  osse  sacro,  nec  non  in  dexteri  femoris 
trochantere  decubitus  exstitit.  Postremo  inter  frequentius 
repetitos  paroxysmos  febriles  et  deliria  mors  secuta  est. 

Sectio  institui  non  potuit,  quum  mortui  uxor  cada- 
ver eius  in  domestica  terra  sepeliri  vellet. 

Maximam  etiam  vim  ad  efficiendam  pyaemiam  habent 

3)  capitis  vulnera,  resectiones,  exarticulationes  atque 

4)  operationes,  quibus  nimia  vulnera  oriuntur,  imprimis 
etiam  eae,  in  quibus  multae  venae  persecantur.  In  his  ope- 
rationibus sunt  exstirpationes  tumorum,  praecipue  fungi  medul- 
laris, scirrhi  mammae,  glandularum  axillarium  , testiculorum  ; 
excisiones  carcinomatis  intestini  recti,  portionis  vaginalis; 
lithotomia,  praecipue  in  hominibus,  qui  grandiore  iam  aetate 
sunt,  in  quorum  vesicae  collo  rete  venarum  extensarum  in- 
veniri solet. 

5}  Laesiones  atque  operationes  in  venis  e.  g.  venaesec- 
tio,  operatio  varicum  et  varicoceles,  excisiones  telangiectasiae 
et  tumorum  haemorrhoidariorum.  Cuius  rei  hoc  loco  exem- 
plum enarrabo. 

VI.  Elisa  S,  44  annos  nata,  gracili  et  emaciata 
statura,  per  totam  vitam  bona  gavisa  erat  valetudine. 

Die  8.  IV.  54  auxilium  petiil  a Cl.  Dr.  C.  0.  Weber  ob 
maxima  impedimenta  nec  non  dolores,  quos  ei  attulerint 
tumores  septem  haemorrhoidarii  circa  anum , quorum 
singuli  magnitudinem  nucis  iuglandis  habuerunt.  Magna 
eorum  inflammatio  apud  virginem  desiderium  excitavit 
tumores  tollendi.  Itaque  Dr.  C,  0.  Weber  singulos  tu- 
mores acu  perforatos  duplici  ligatura  circumdedit  liga- 
turasque, quantum  potuit,  constrinxit.  Inde  exorta  est 
inflammatio  maxima,  quam  glacies  applicata  mitigare  non 
potuit;  tertio  vero  die  dolor  minutus,  tumores  gangraena 
affecti  atque  molles  apparuerunt , quum  antea  tumefacti 
fuissent.  Quinto  die  tres  tumores  remoti  sunt;  vulnus 
bono  et  laudabili  pure  obtectum  erat.  Sexto  et  septimo 
die  ceteri  tumores  remoti  sunt.  Octavo  vero  die,  quum 
antea  iarn  dolores  plane  evanuerint , aegrota  dolorem 
quaesta  est  profunde  situm  in  regione  sacrali  et  pelvina, 
cuius  natura  postero  die  clarior  evenit;  etenim  horror 
tremorque  febrilis  hora  porneridiana  aegrotam  aggressus 
est  simulque  venae  saphenae  femoris  utriusque  apparuere 
tumefactae,  caeruleo  colore  per  cutem  translucentes  et 
tactae  doloretn  commoverunt.  Praescripta  sunt  aqua 
chlori  potui  admixta  sumenda  et  ungt.  hydrarg.  cinerei 
scrupulum  unum  ter  per  diem  in  femora  infricandum. 
Aegrota  postero  die  febri  quam  maxima,  siti  horribili  et 
deliriis  vexata  est;  crura,  praecipue  dexterum,  oedemate 
turnel^acta;  appetitus  nullus;  pulsus  160  ictuum;  aegrota 
pectoris  oppressionem  quaesta  est.  Cura  eadem. 

Sequentibus  diebus  quotidie,  nonnullis  etiam  bis, 
tremor  horrorque  observatus  est ; femora  usque  ad  pel“ 
vem  tumefecta  et  valde  dolorosa;  omnes  venae  cutaneae 
ita  tumefactae  erant,  ut  laqueis  similes  viderentur.  Luce 
igitur  clarius  erat,  pyaemiam  maximam  adesse.  Reme- 
dia autem  adhibita  praecipue  ungt.  hydr.  cinereum  ha- 
buere successum  exoptatissimum.  Febris  enim,  postquam 
per  novem  dies  quotidie  adfuit,  decimo  die  typum  inter- 
mittentem tertianum  praebuit  et  post  septimanas  tres 
plane  evanuit;  simul  venae  tumefactae  volumine  diminu- 
tae, tactu  haud  tam  sensibiles  et  denique  sine  ullo  do- 
lore tangi  potuere.  Aegrota  sensim  sensimque  valetu- 
dinem priorem  recuperavit  et  post  menses  duos  plane 
sana  negotia  sua  persequi  potuit. 

6)  Conferunt  etiam  ad  pyaemiam  efficiendam  vulnera 
punctione  nata,  praecipue  si  simul  septica  substantia  in  san- 
guinem venit  ut  materia  maliasmo  orta,  sanies  anthracica,  ex-= 

sudatum  puerperale  et  virus  cadaverosum.  Quam  periculosam 
hoc  virus  in  minimum  ab  epidermide  denudatum  locum  habeat 
vim,  id  clarissimorum  medicorum  morte  satis  demonstratum 
esse  valde  lugendum  est. 

7)  Localibus  illis  suppurationibus,  quae  laesione  oriuntur 
adnumeranda  etiam  est  sanies  , quae  ex  placentae  ab  utero 
resolutae  reliquiis  nasci  atqne  tum  febrem  puerperarum  effi- 
cere potest. 

b)  Locales  suppurationes  non  laesione  ortae. 

In  his  sunt  puris  accumulatio  ex  phlegmone  diffusa  nata, 
suppuratio,  quae  in  dysenteria  gangraenosa  exsistit,  abscessus 
lymphaticus  sive  congestivus  , ulcus  gangraenosum , anthrax, 
variolae,  alia. 


C.  Causa  principalis. 

Pus  sanguini  admixtum  principalem  pyaemiae  causam 
esse,  omnes  consentiunt.  Hoc  loco  autem  duae  nobis  trac- 
tandae sunt  quaestiones : prior,  quomodo  pus  in  sanguinem 
veniat,  altera,  quomodo  pure  pyaemia  efficiatur. 

De  priore  illa  quaestione,  quomodo  pus  in  sanguinem 
veniat,  medicorum  sententiae  diversae  sunt.  Liceat  igitur  illas 
considerare,  quae  maxime  ad  veritatem  accedere  videntur. 

1)  Multi  venarum  vulneratione  aut  erosione  pus  in  san- 
guinem venire  arbitrantur. 

Non  solum  physiologicis  rationibus,  sed  etiam  multis  ob- 
servationibus satis  comprobatur,  venis  aliquo  modo  apertis, 
si  aperto  loco  a pure  tanguntur,  pus  recipi  atque  sanguini 
admisceri  posse.  Saepe  enim  fit,  ut  venae  aperiantur  aut  vul- 
neratione aut  erosione  ulceribus  orta  aut  eo,  quod  depravata 

puris  qualitate,  vena  iam  clausa  iterum  aperiatur,  ita  ut  vel 
plane  pateat  vel  sanie  imperfecte  tantum  operiatur.  Tum  pus, 
si  copiose  accumulatum  retinetur  neque  effluere  potest,  mecha- 
nice in  apertam  venam  defertur.  Qnod  eo  facilius  fieri  solet, 
quoniam  vena,  si  inflammatione  affecta  est,  tamquam  arteria 
non  collabitur,  sed  late  patet  et  quoniam  vena,  quae  per  os 
viam  ducit,  iam  eam  ob  caussam,  quod  parietes  eius  cum  os- 
sis canaliculo  coaluerant,  haud  facile  collabi  potest.  Progres- 
sionem puris  multi  falso  explicant  aspirante  quadam  vi,  quae 
venis  insit.  Ad  explicandam  aspirantem  hanc  venarum  vim 
contenderunt,  venarum  sanguinem  artrio  cordis  dextero  aspi- 
rari, quum  brevi  post  systolen  ventriculorum  in  atrio  dextero 
quasi  vacuum  spatium  exsisteret  atque  hanc  ob  causam  vena- 
rum sanguis  in  atrium  dexterum  deferretur,  aspiraretur.  Hoc 
autem  prorsus  falsum  est,  quia  vacuum  illud  spatium  nunquam 
exsistit,  sed  sanguinis  venosi  refluxus  efficitur  vi  quadam  a 
tergo,  quae  cordis  ictibus  sanguini  arterioso  inest,  praeterea 
venarum  parietum  et  natura  elastica  et  contractione. 

Aliquam  veritatis  speciem  habere  videtur  eorum  conten- 
tio, qui  dicunt,  aspirantem  illam  venarum  vim  inter  inspira- 
tionem modo  adesse.  Sed  illi  quoque  vehementer  errant. 
Quamquam  enim  physiologia  satis  comprobatur,  inter  inspira- 
tionem sanguinem  vehementius  ad  cor  deferri,  hoc  tamen  non 
aspiranti  cuidam  venaram  vi  attribuendum  est,  sed  eo  efficitur, 
quod  inter  inspirationem  thorax  musculis  extenditur,  aer  igi- 
tur, qui  in  pulmonibus  est,  extenuatur  atque  eo  aeris  vis  in 
externam  corporis  superficiem  augetur. 

Hanc  autem  aeris  vim  perexiguam  tantum  esse  atque 
aspirationem  venarum  exsistere  non  posse,  facile  intelligiiur ; 
nam,  si  non  ita  res  se  haberent  , simul  etiam  necesse  esset, 
ut  si  vena  pure  circumdata  paullulum  tantum  pateret,  cum  pure 
aer  quoque , qui  supra  pus  est,  aspiraretur  atque  in  circula-- 
tionem  latus  paralysi  cordis  mortem  efficeret.  Hanc  aeris 
aspirationem  in  amputationii3us  potissimum  exsistere  neccsse 
esset,  quippe  in  quibus  semper  multae  venae  persectae  non 

deligentur.  In  illis  autem  e contrario  observatur  , perseciam 
venam  usque  ad  eum  locum ^ ubi  in  proximam  venam  intrat, 
collabi.  Necesse  esset  praeterea,  si  revera  aspirans  illa  ve- 
narum vis  exsisteret,  ut  in  magna  puris  accumulatione  tota 
puris  quantitas,  quae  saepe  complures  libras  valet,  brevi  tem- 
pore in  sanguinis  circulationem  deferatur.  Inde  autem  seque- 
retur, pyaemiam  multo  saepius  exsistere,  quam  revera  exsi- 
stit ; quin  etiam  in  unaquaque  fere  laesione,  qua  pus  efficitur, 
pyaemiam  exsistere  necesse  esset. 

2)  Phlebitis  quoque  a inultis  causa  habetur,  qua  pus  in 
sanguinem  veniat. 

Putant  enim,  intima  inflammatae  venae  tunica  exsudatum 
proferri,  quod  in  jpus  commutatum  pyaemiam  efficiat.  Huic 
tamen  opinioni,  quamquam  clara  et  perspicua  videtur,  non 
plane  assentiendurn  est.  Etenim  intima  venarum  tunica,  quum 
nulla  vasa  habeat,  inflammari  non  potest,  exsudatum  igitur  non 
profert,  quod  in  pus  commutetur.  Sin  autem  pus  in  venis  in- 
venitur, tamen  dici  non  potest,  intima  tunica  illud  productum 
esse;  venit  potius  pus  in  venas  aut  eo,  quod  quum  e vulnere 
effluere  non  potuerit,  mechanice  in  apertas  venas  defertur,  aut 
eo , quod  congula  sanguinis  miasmate  quodam  contaminati 
in  vasis  nata  in  pus  vel  saniem  commutata  sunt  (vide  pagina 
27);,  aut  eo  denique,  quod  intima  venae  tunica  pure,  orto  ex 
inflammata  tunica  aduentitia,  corroditur.  Haec  ipsa  autem  ad- 
ventitiae inflammatio  orta  est  aut  sanguinis  in  venis  coagula- 
tione, aut  externa  in  tunicam  adventitiam  vi ; si  exempli  gratia 
incauta  venacsectione  vena  ita  aperiatur  , ut  sanguinis  infil- 
tratio  circum  sectionis  locum  exsistat,  sanguis  ille  in  pus  com- 
mutari atque  simul  adventitiae  inflammatio  exsistere  potest. 
Quum  autem  inflammatione  illa  efficiatur,  ut  venae  vulnus  de- 
hiscat, facile  etiam  fieri  potest,  ut  pus  in  venam  ingrediatur 
atque  pyaemiae  causa  fiat. 

Phlebitis  igitur  nunquam  proxima  causa  pyaemiae  est; 
etenim,  si  ex  sanguinis  coagulatione  oritur,  haec  prima,  phle- 
bitis autem  secunda  pyaemiae  causa  est  habenda;  si  externa 

quadam  in  adventitiam  vi  nascitur,  non  phlebitis  proxima  pyae- 
miae  causa,  sed  multo  magis  pus,  quod  simul  cum  ea  ex  san- 
guine infiltrato  nascitur. 

Quam  falsa  autem  eorum  quoque  opinio  sit,  qui  phlebi- 
tidem  unicam  pyaemiae  caussam  esse  putant^  ex  eo  intelligi 
potest,  quod  in  cadaveribus  pyaemia  mortuorum  saepe  nullum 
phlebitidis  signum  atque  nihilominus  pus  in  venis  aut  multi 
abscessus  in  diversis  corporis  partibus  inveniuntur. 

3)  Resorptione  quoque  pus  in  sanguinem  venire,  mnlti 
putant. 

Omnes  opiniones  eorum,  qui  puris  resorptione  pyaemiam 
effici,  contenderunt,  nullo  modo  comprobari  potuerunt  atque 
magna  ex  parte  plane  repugnant  iis,  quae  accuratiores  obser- 
vationes docuerunt;  nam  puris  ipsius  resorptio  fieri  non  po- 
test, quia  puris  corpuscula  propter  magnitudinem  poros  re- 
sorbentes penetrare  nequeunt,  sed  in  aperta  tantum  vasa  in- 
trare possunt.  Id  autem  facile  fieri  potest,  ut  serum  puris  en- 
dosmosi  in  circulationem  veniat. 

4)  Multi  putant,  pus  etiam  in  sanguine  ipso  gigni  posse. 

Saepe  enim  fit,  ut  miasmate  quodam  sanguis  ita  corrum- 
patur, ut  sanguinis  coagula  in  vasis  exsistant  atque  in  pus  vel 
saniem  commutentur.  Haec  sanguinis  infectio  aut  eo  exsistit, 
quod  miasma  aut  vulnere  aliquo  in  corpus  ingrediatur  aut  a 
pulmonibus  et  poris  cutaneis  recipiatur.  Hoc  verum  esse, 
multis  rebus  satis  comprobatur. 

a)  Saepissime  pyaemia  invenitur  in  nosocomiis,  quae  rep- 
leta sunt  aegrotis,  quorum  vulnera  pus  secernunt. 

b)  Si  homines  plane  sani,  qui  in  istiusmodi  nosocomiis 
vivunt,  vel  levissimo  vulnere  afficiuntur,  vulnus  ad  suppura- 
tionem valde  inclinat. 

c)  Comminutus  aegrotorum  numerus,  refrigeratus  atque 
purus  aer,  saeparatio  vel  dislocatio  eorum,  qui  morbo  iam 
alFecti  sunt,  saluberrimam  habent  in  pyaemim  vim. 

d)  Saepe  abscessus,  purulenta  in  cavis  exsudata  vel  sa- 
niei in  venis  accumulationes  inveniuntur  in  feminis  febri  puer- 

peraruin  mortuis,  quas  constat  atrium  morbi  non  in  se  ipsis, 
non  in  utero  suo  habuisse  , sed  eam  ob  causam  isto  morbo 
affectas  esse  , quod  in  eodem  habitaverant  instituto  , in  quo 
simul  multae  feminae  febri  puerperarum  aegrotantes  fuerant. 
Sic  in  clinico  obstetricio  Berolinensi , cui  celeberrimus  Busch 
praeest,  quotannis  fere  febris  puerperarum  ad  singula  concla- 
via quasi  adstricta  grassabatur  , quae  tam  contagiosa  atque 
perniciosa  erat,  ut  gravidae  feminae,  ex  diversissimis  atque 
extremis  urbis  partibus  et  pagis  vicinis  receptae,  fere  omnes 
isto  morbo  affectae  morirentur.  Istam  febrem  puerperarum 
miasmate  esse  effectam,  cuius  natura  organica  videbatur,  id 
ex  remediis  iuvantibus  concludendum  est.  Etenim  Busch  illa 
conclavia  per  aliquod  tempus  temperaturae  60®  R.  exponebat, 
qua  omnia,  quae  organicam  naturam  habuerunt,  delerentur  ne- 
cesse  erat.  Magna  ista  conclavium  calefactio  per  tres  hebdo- 
mades continuata  efficiebat,  ut  sine  ullo  periculo  gravidae  fe« 
minae  in  conclavibus  illis  habitare  possent. 

Transeamus  lam  ad  alteram  illam  quaestionem,  quomodo 
pure  pyaemia  efficiatur.  Hac  quoque  de  re  medicorum  sen- 
tentiae diversae  sunt,  quum  alii  mechanica  ratione,  alii  che- 
inica  pus  pyaemiam  efficere  arbitrentur.  In  utramque  hanc 
sententiam  accuratius  iam  nobis  est  inquirendum. 

Quum  pus  compositum  sit  ex  sero  atque  granulatis  illis 
corpusculis,  quae  plerumque  maiora  sunt  quam  sanguinis  cor- 
puscula , multi  putaverunt,  pus  mechanica  ratione  pyaemiam 
efficere,  quum  puris  corpuscula  propter  magnitudinem  in  vasis 
capillaribus,  praecipue  pulmonum,  inhaerescerent  et  eo  inflam- 
mationis focum  producerent  , qui  postea  in  abscessum  commu- 
taretur. Huius  sententiae  vanitas  quum  ex  aliis  rebus,  tum 
ex  iis  praecipue  intelligi  potest,  quod  in  multis  vulnerationi- 
nibus  pus  sine  ulla  reactione  in  vasa  venit  , quod  abscessus 
metastatici  in  primo  stadio  neque  flavum  colorem  neque  puris 
corpuscula  habent  , quod  praeterea  corpuscula  sanguinis  can- 
«lida,  quae  a puris  corpusculis  , quibus  plane  similes  sunt, 

niillo  modo  discerni  possunt,  vas^t  capillaria  vel  angustissima 
penetrant,  minime  vero  in  illis  inhaerescunt.  Ut  igitur  cor- 
pusculis sanguinis  candidis  nullo  modo  vasa  capillaria  obtu- 
rantur, quod  leucaemia  satis  docet  , ita  etiam  puris  corpulis- 
culis  vasa  capillaria  non  obturantur.  Comprobatur  praetarea 
istius  sententiae  vanitas  eo,  quod  non  solum  illa  puris  corpu- 
scula, sed  etiam  vasorum  capillarium  parietes  elasticam  haben^ 
naturam,  quod  porro  fluxus  sanguinis  praecipue  in  pulmonibus 
tam  vehemens  est  , ut  illi  tenuissima  puris  corpuscula  haud 
resistere  possint. 

Hic  vero  facile  aliquis  dicere  possit,  mechanicam  puris 
corpusculorum  in  vasa  capillaria  vim  cognosci  posse  , si  ge- 
latina  minio  tincta  in  cadaveris  vasa  iniiceretur.  Ubi  illa  ge- 
latina  usque  ad  capillaria  vasa  progressa  est  , hic  illic  rubra 
animadvertuntur  extravasata,  in  quibus  microscopii  ope  minii 
crystalli  videri  possunt.  Haec  extravasata  copiosa  sunt  in  or- 
ganis parenchymatosis  e.  g.  in  pulmonibus,  praecipue  in  eorum 
superficie,  praeterea  in  grisea  substantia  cerebri,  in  pia  matre, 
in  corde,  in  hepate,  in  corticali  atque  tubulosa  renum  sub- 
stantia, iu  membrana  medullae  ossium  et  in  mucosis  atque  se- 
rosis corporis  tunicis.  Exsistunt  haec  extravasata  eo , quod 
gelatina  illa  obstruuntur  atque  denique  rumpuntur  capillaria 
vasa,  ita  ut  ex  iis  gelatina  tincta  excedat.  Hoc  phaenomenon 
ipse  in  theatro  anatomico  nostro  saepissime  vidi , clarissime 
tum,  quum  coniimctivara  bulbi  oculi  acurate  intuebar,  ubi  ini- 
tio vasa  gelatina  illa  repleta  perspicue  discerni  potuerunt  et 
deinde,  ortis  extravasatis,  confundebantur,  ita  ut  tota  coniim- 
ctiva  una  rubra  macula  appareret.  — Quam  absurda  autem 
sit  illa  sententia  de  mechanica  puris  corpusculorum  vi^  si  quis 
illam  istiusmodi  gelaiina  in  cadaveris  vasa  iniecta  explicare 
conatur,  id  facile  intelligi  potest;  nam  in  cadavere  plane  aliae 
sunt  rationes  quam  in  vivis.  Etenim  deest  in  cadavere  illa 
vis  a tergo,  quae  gelatinam  per  vasa  capillaria  agere  possit  1 
deest  inprimis  minii  crystallis  natura  elastica  atque  vasorum 
parietes  in  cadavere  elasticam  naturam,  partim  quidem  amiserunt. 

Ad  ea,  quae  adhuc  protuli  ad  diluendam  sententiam  eo- 
rum, qui  mechanica  ratione  pus  pyaemiam  efficere  putant,  ac- 
cedunt etiam  multa  experimenta  a Cl.  B.  Beck  instituta  , quae 
experimentis  a me  ipso  in  animalium  corporibus  factis  plane 
comprobata  inveni. 

Priusquam  autem  ad  exponenda  singula  experimenta  ag- 
grediar, nonnulla  praemittenda  videntur  de  iis,  quae  omni- 
bus experimentis  communia  sunt  deque  cautionibus’,  quas  in 
illis  adhibui. 

1)  Quum  canes  maioraque  animalia  mihi  non  suppedi- 
tarent, omnia  experimenta  in  cuniculis  feci.  Inopportuna  haec 
res  erat,  quum  in  cuniculis  lumen  earum  venarum , in  quibus 
experimenta  facienda  erant,  perexiguum  sit,  opportuna  eam 
ob  causam,  quod  praecipue  cuniculi  in  experimentis  maxime 
quieti  sunt. 

2)  Omnia  , quae  venis  inieci,  antea  microscopii  atque 
chemiae  ope,  quantum  fieri  potuit,  examinavi. 

3)  Cuniculi  ad  experimenta  adhibiti  plane  sani  atque 
satis  adulti  erant. 

4)  Ouamquam  difficile  erat,  cuniculos  inter  experimenta 
jmmotos  tenere  atque  leviores  eorum  motiones  impediri  non 
potuerunt,  tamen,  ut  experimenta  quam  accuratissime  evade- 
rent, chloroformo  non  utendum  esse  putavi. 

5}  Ad  facienda  experimenta  venam  brachialem  atque 
crualem  delegi,  quippe  quae  venae  facillime  inveniantur  atque 
denudentur;  accedit,  quod  cuniculi,  si  illae  venae  adhibentur, 
tranquilliores  sunt,  quam  si  in  venis  colli  experimentum  fit. 

6}  Ne  systema  vasorum  mechanice  violaretur  , cuniculi 
ante  iniectionem  tanta  fere  sanguinis  quantitate  privati  sunt, 
quantum  id  erat,  quod  iniiciebatur. 

7)  Ad  iniectiones , quas  lente  cauteque  atque  exiguis 
intervallis  institui,  in  primo  experimento  adhibui  parvum  ar- 
genteum siphonem  , et  quum  eius  acumen  non  satis  esset  te- 
nue, in  posterioribus  experimentis  usus  sum  parvo,  vitreo 
siphone,  cuius  acumini  tenuis  tubulus  e platina  agglutinatus  erat> 

8)  Ut  iniiciendus  liquor  eandem  atque  sanguinis  tempe- 
raturam haberet,  vas,  in  quo  liquor  erat,  atque  sipho  ante 
experimentum  semper  in  calida  aqua  positi  sunt.  Praeterea 
semper  prospiciebatur,  ne  iniiciendus  liquor  sanguine  densior 
esset.  In  omnibus  etiam  experimentis,  excepto  primo,  liquor 
ille,  ut  a sanguinis  coagulis  vel  fibrini  floccis,  si  qui  in  eo 
assent,  liberaretur,  per  linteum  colatus  est. 

8)  Sectio  in  omnibus  experimentis  paullo  post  mortem 
facta  est;  vulnus,  sanguis  atque  maiora  viscera  accurate  in- 
dagata sunt. 

10)  In  indagatione  statim  post  sectionem  microscopij 
ope  instituta  sanguis  pulmonum,  hepatis,  splenis  atque  renum 
diligenter  examinatus  est. 

11)  Phaenomena,  quae  experimentum  secuta  sunt,  accu- 
rate considerabantur ; cuniculus  post  experimentum  in  tugu- 
riunculum, cui  solum  stramento  lectum  erat,  delatus  est  atque 
diligentissime  curabatur. 

12)  Illi  cuniculi,  qui  experimentum  feliciter  superaverant, 
posteaquam  plane  sunt  restituti,  ad  novum  experimentum  ad- 
hibiti sunt 

13)  Experimenta,  quum  aptis  locis  huic  commentationi 
inseruerim,  chronologieo  ordine  describi  non  potuerunt. 

His  praemissis  liceat  mihi  primum  experimentum  adiicere 
quod  alio  loco  non  apte  proferre  potui. 

Die  24.  XI.  54. 

Ut  cuniculo  sanies  iniiceretur,  dextera  vena  cru- 
ralis denudata  est.  Corpuscula  sanguinis,  qui  ex  vulnere 
effluit,  sub  microscopio  aspecta  pallulum  tantum  minora 
apparuerunt,  quam  corpuscula  saniei  iniiciendae.  Huic 
saniei  praeter  sanguinis  corpuscula  fragmenta  quoque 
ossium  admixta  erant.  Sanies  quae  ex  ulcere  fistuloso 
femoris  necrosi  affecti  viri  35  annos  nati  sumpta  erat, 
vehementer  putridum  caseum  oluit  atque  argenteo  si- 
phoni nigrum  colorem  induxit;  unde  sequitur,  saniem 
multum  acidi  hydrothionici  continuisse.  Sanies  , quum 
in  venam  cruralem  propter  nimium  eius  lumen  iniici  non 


potuisset  in  siibcutanain  telam  cellulosam  iniecta  est. 
Cuniculus  experimento  valde  aft*ectus  erat  atque  in  stra- 
mentum delatus  tamquam  exanimatus  iacuit.  Postero 
mane  cuniculum  mortuum  inveni. 

Sectio.  Vulnus  vehementem  foetorem  exhalavit. 
Praeter  singulas  hyperaemicas  in  pulmonibus  maculas 
cetera  organa  integra  inveni.  Mortis  causa  igitur  in  eo 
solum  ponenda  erat , quod  cuniculus  multis  irritisque 
conatibus , quos  ad  saniem  in  venas  iniiciendam  feci, 
nimis  vexatus  erat. 

lam  vero  transeamus  ad  illam  commentationis  nostrae 
partem , qua  nobis  proposuimus , experimentis  demonstrare, 
falsam  esse  sententiam  eorum,  qui  mechanica  ratione  pus  pyae- 
miarn  efficere  putant. 

Si  animali  bonum  ^et  laudabile  pus  iniicitur , nunquam 
pyaemiam  exsistet,  sed  paucis  iam  diebus  post  factam  iniectio- 
uem  animal  plane  restitutum  erit. 

Die  7.  /.  55. 

Cuniculo,  denudata  vena  crurali  dextera,  iniecta 
est  drachma  una  boni  puris  sumpti  ex  abscessu  mammae 
mulieris,  quam  in  policlinico  nostro  curavi.  Illud  pus 
microscopio  aspectum  nihil  nisi  serum  atque  puris  cor- 
puscula continens  apparuit,  neque  positum  iuxta  acidum 
muriaticum  albam  ammonii  muriatici  nebulam  produxit. 
Slatim  post  iniectionem  cuniculus  caput  paullulum  sustu- 
lit atque  anhelavit;  paullo  post  clamorem  edidit  tam 
acutum^  qualem  nunquam  antea  a cuniculo  emissum  au- 
divi. Clarissimus  Beck  , qui  in  experimentis  suis  idem 
observavit,  illum  clamorem  tum  emitti  putat,  quum  pus 
e corde  in  pulmones  veniat.  Cui  sententiae  equidem, 
quum  aliam  illius  rei  explicationem  invenire  non  potuis- 
sem , plane  assentiendum  esse  pulavi.  Respiratio  cu- 
niculi , qui  experimento  vehementer  affectus  videbatur, 
celerrima  erat.  In  stramentum  delatus  in  extremum  tu- 
guriunculum profugit  atque  oblatum  pabulum  recusavit. 
Post  dimidium  horae  frigus  incidit. 

Die  8.  L Copiosa  erat  urinae  secretio  atque  diar- 
rhoea; frigus  minus  vehemens,  appetitus  restitutus. 

Die  9.  I.  Cuniculus  priorem  alacritatem  ac  vigo- 
rem recuperavit;  diarrhoea  continuabat;  frigus  decessit; 
respiratio  normalis. 


Pie  IQ.  I.  Cuniculus  plane  restitutus  est  atque 
vulnare  sanato  ad  novuui  experimentum  adhibitus  est. 

Si  cuniculus  statirn  post  boni  puris  iniectionem  necatus 
est,  microscopio  puris  corpuscula  videri  possunt  non  solum  in 
sanguine  dexteri  cordis,  sed  etiam  ubique  in  sanguine  circuli 
maioris.  Haec  granulata  corpuscula  non  fuisse  chyli  corpus- 
cula, id  inde  concludo,  quod  inveni,  post  iniectionem  illa  multo 
copiosiora  in  sanguine  esse  quam  ante. 

Die  8.  L 55. 

Cuniculo,  denudata  vena  brachiali  dextera,  iniecti 
sunt  scrupuli  duo  eiusdem  boni  puris,  quod  in  priore 
experimento  adhibitum  est.  Phaenomena  fere  eadem 
erant  atque  in  priore  experimento.  Brevi  post  iniectio- 
nem cuniculus  persecta  medulla  oblongata  uecatus  est. 

Sectio.  In  sanguine  venae  brachialis , venae  ca- 
vae superioris  , dexteri  atque  sinistri  cordis  puris  cor- 
puscula inveniuntur.  Pulmones  normalem  colorem  atque 
hic  illic  tantum  aliquas  hyperaemicas  maculas  habent,  in 
quorum  singulis  puris  corpuscula  inveniuntur.  Cetera 
viscera  integra  sunt. 

Si  cuniculus  aliquot  diebus  post  factam  iniectionem  ne- 
catus est,  in  nulla  corporis  parte  sanguini  puris  corpuscula 
admixta  inveniuntur  atque  hyperaemicae  quoque  maculae  , si 
quae  in  pulmonibus  sunt,  neque  purulentum  centrum  habent, 
neque  microscopio  aspectae  puris  corpuscula  ostendunt. 

Die  8.  /.  55. 

Cuniculo,  denudata  vena  crurali  sinistra,  drachma 
una  boni  ijlius  puris  iniecta  est.  Phaenomena  fere  ea- 
d,em  erant  atque  in  experimento  pag.  32  descripto.  Quinto 
post  iniectionem  die  cuniculus  persecta  medulla  oblon- 
gata necatus  est. 

Sectio.  Vulnus  optimam  faciem  habuit  atque  valde 
ad  sanescendum  inclinavit.  Neque  in  venae  iliacae  com- 
munis neque  in  venae  cavae  inferioris,  neque  in  cordis 
valde  repleti  sanguine  puris  corpuscula  inventa  sunt. 
In  dextero  pulmone  tres  , in  sinistro  duae  hyperaemicaie 

maculae  emphysemate  circumdatae  videri  potuerunt,  quae 
microscopio  aspectae  a puris  corpusculis  vacuae  appa- 
ruerunt. Cetera  organa  integra  erant. 

Phaenomena,  quae  in  boni  puris  iniectionesobservanlur, 
clarissimus  Beck  praeclare  his  verbis  explicat:  „Die  eiterige 
Fliissigkeit  gelangt  mit  dem  Blute  der  rechten  Herzkammer  in 
die  feinen  Verzweigungen  der  Lungenarterien  und  iibt  wahrend 
dieses  Laufes  auf  die  Aestchen  und  Endigungen  des  Vagus 
einen  fremden  Reiz  aus;  aus  diesem  Grunde  die  tiefe  Inspi- 
ration,  das  Keuchen,  Husten  und  Schreien  des  Thieres.  Spa- 
ter  werden  sich  durch  die  stattgehabten  Anstrengungen  des 
Thieres,  durch  den  chemischen  Prozess  in  der  Lunge  selbst, 
durch  den  modificirten  Einfluss  des  Vagus  auf  das  gemischte 
Blut,  bald  einzelne  Iniectionsstellen , Hyperamien  einiger  Ge- 
fasse  bilden  und  Emphysem  in  ihrem  Gefolge  haben,  weil  nach 
der  vollendeten  Stase  auch  das  Contraktionsvermogen  der  um- 
liegenden  Lungenblaschen  erlischt  und  die  Atmosphare  nicht 
mehr  expulsirt  wird,  sondern  sich  durch  Erwarmung  ausdehnt^. 

„Hat  sich  der  Vagus  an  den  fremden  Reiz  etwas  gewohnt, 
was  oft  schon  nach  einer  halben  Stimde  erkenntlich  wird,  so 
hort  die  tiefe  Inspiration,  sowie  der  Husten  auf  und  es  kehren 
die  Respirationsbewegungen  zur  Norm  zurtick.  Das  Fieber, 
welches  stets  den  ersten  Tag  eintrat  und  mehrere  Tage  an- 
dauerte,  riihrt  von  der  veranderten  Blutmasse,  von  der  Ver- 
wundung  selbst,  von  der  Beleidigung  der  Lungennerven  her; 
daher  die  Appetitlosigkeit,  der  Widerwille  gegen  Speise  und 
Trank  wahrend  der  ersten  zwanzig  Stunden,  welcher  sich  so- 
gar  zum  Erbrechen  steigert  und  vorzuglich  in  der  Affektion 
des  Lungenmagennerven,  welcher  beide  Organe  versieht,  sei- 
nen  Grund  zu  haben  scheint.^ 

lam  restat,  ut  explicemus,  quid  ex  iniecti  boni  illius 
puris  corpusculis  fiat.  Hac  quoque  de  re  recte  mihi  iudicasse 
videtur  Beck^  quum  dicit,  puris  corpuscula  in  sanguine  dilabi, 
dissolvi,  perire  atque  aucta  tractus  intestinalis  et  renum  se- 

cretione  e corpore  eliminari;  per  poros  enim  puris  corpuscula 
propter  mag*nitudinem  egredi  non  posse. 

Haec  satis  mihi  videntur  ad  demonstrandum  , non  me- 
chanicam esse  puris  in  vasa  capillaria  vim.  Assentiendum  po- 
tius arbitror  iis,  qui  puri  chemicam  tantum  vim  attribunt,  qui 
dicunt,  pus  tum  demum,  quum  putridum  sit,  septicae  materiae 
effectum  habere  atque  igitur  etiam  tum  demum  sanguinis  pu- 
tredinem ac  sepsiin  efficere  et  ita  pyaemiam  producere  posse. 
Illa  enim  contaminatione  sanguis  coagulatur  atque  igitur  coa- 
gula in  vasis  deponuntur.  Haec  coagula  aut  in  ipsis  capilla- 
ribus nascuntur  ibique  in  pus  vel  saniem  commutantur,  aut 
in  capillares  inducuntur,  quum  in  maioribus  venis,  arteriis  vel 
in  corde  exsistant  et  aut  tota  in  sanguinis  circulum  veniant, 
aut  abcissas  modo  partes  in  eum  mittant.  Saepissime  autem  a 
coagulo  aliquo  pars  abscinditur,  si  ita  ex  vasis  alicuius  ostio 
prostat,  ut  proximae  venae  aut  arteriae  sanguinis  fluxu  delu- 
atur. Haec  coagula  aut  abscissae  eorum  partes  inhaerescunt, 
ubi  in  locum  tam  angustum  venerunt,  ut  penetrare  non  pos- 
sint. Haec  coagula,  si,  ut  plerumque  fit  in  venis  aut  dexlero 
corde  exstiterunt,  inhaerescunt,  si  magna  sunt,  in  arteriis  pul- 
monalibus, si  parva  sunt,  in  capillaribus  pulmonum;  si  in  vena 
portarum  nata  sunt,  in  hepate  inhaerescunt;  si  in  sinistro  corde 
aut  in  arteriis  exstiterunt,  pyaemici  abscessus  in  maioris  cir- 
culi sanguinis  capillaribus  oriuntur. 

Ille  puris  putridi  effectus  eo  facilius  exsistit,  si  simul 
adsunt  praedisponentes  illae  causae,  de  quibus  supra  iarn  di- 
ximus. Ista  sanguinis  putredo  ac  ^sepsis  plerumque  tum  de- 
mum gignitur,  quum  sanies  admiscetur  sanguini.  Quum  autem 
sanies,  quae  in  cadavere  pyaemia  morlui  invenitur,  multo  co- 
piosior sit,  quam  ea,  quae  e vulnere  aliquo  in  sanguinem  ve- 
nire potuit,  arbitremur  necesse  est,  parvam  tantum  saniei  co- 
piam necessariam  esse  ad  totius  sanguinis  sepsim  efficiendam, 
sicut  etiam  una  tantum  acidi  gutta  , quae  admixta  est  magnae 
quantitati  liquoris  in  fermentalione  spirituosa  versantis,  suffi- 

cit  ad  lianc  lermenlatiorieHi  delendam  atque  efficiendam  aci- 
dain  fermentationem.  Quare  Engel  etiam  putat,  pyaeiniain 
esse  appellandam  „Eitergahrung  des  Blutes.“ 

Ad  cognoscendam  saniei  in  sanguinem  vim  experimenta 
quoque  in  animalium  corporibus  instituta  permultum  confe- 
runt. Licet  perfectam  pyaemiam  saniei  iniectione  efficere  non 
possimus  , tamen  illa  iniectione  statum  pyaemiae  simillimum 
producere  atque  perniciosam  vim,  quam  sanies  in  sanguinem 
habet,  cognoscere  possumus.  Si  enim  sanies  ad  iniectionem 
adhibetur,  phaenomena  nascuntur  , quae  luce  clarius  compro- 
bant, sanguinis  pulredinem  ac  sepsim  adesse.  Stalim  post  in- 
iectionem animalia  voment  , in  oculis  ^nullum  vigorem  fulgo- 
remque habent  et  tamquam  exanimata  iacent;  saepe  etiam 
paucis  horis  post  iniectionem  mors  incidit,  cuius  causa  po-  j 
nenda  est  in  commutata  sanguinis  qualitate,  qui  ad  nervorum 
functiones  niliil  amplius  valet;  quae  res  eo  satis  comproba- 
tur, quod,  si  ea,  quae  sepsi  producta  sunt , iniiciunlur  (vide  < 

p.  39)  , nervi  vagi  functiones  statim  desinunt.  Quanta  enim  i 
istius  nervi  alternatio  iniecta  sanie  efficiatur,  id  inde  sequitur,  j 

quod  animalia  usque  ad  mortem  continuo  voment.  Commu-  ' 

tationes , quae  post  mortem  in  pulmonibus  observantur  , ex  { 

deleta  nervi  vagi  ramificationum  functione  oriuntur,  multo  ma- 
gis autem  ex  chemica  saniei  in  sanguinem  vi.  Nam  quum  ‘i 
ista  vi  sanguinis  qualitas  valde  commutetur,  praecipue  in  pul-  .i 
monibus,  in  quibus  oxygenii  contactu  semper  sanguinis  com-  ^ 
mutationes  exsislunt,  atque  in  hepate  et  splene,  in  quibus  | 

etiam  continuo  sanguinis  cornmutaliones  nascuntur  , facillime  i 

congestiones,  stases  atque  exsudationes  oriunlur.  Illa  autem  ? 

commutata  sanguinis  qualitas,  quae  chemica  saniei  vi  orta  est,  ! 

et  quae  inde  in  singulis  corporis  partibus  enascuntur  patho-  \ 

logicae  commutationes  sectione  optime  cognosci  possunt.  San- 
guis subniger  et  pici  liquidae  similis  est  atque  iuxta  acidum 
muriaticum  positus  albam  ammonii  muriatici  nebulam  efficit. 

In  pulmonibus , tmpate  atque  splene  liyperaemicae  maculae 
sunt,  in  quibus  puris  corpuscula  inveniuntur.  Septicam  exsu- 


dationem  adesse  satis  sequitur  ex,  gangraenosa  natura  vulne- 
ris, quod  iniectione  factum  est. 

Die  27.  /.  55. 

Cuniculo,  denutata  vena  crurali  sinistra,  scrupuli 
duo  saniei  iniecti  sunt.  Haec  sanies  sumpta  erat  ex  vul- 
nere, quod  paucis  diebus  antea  amputata  scirrhosa  mam- 
ma mulieris  factum  erat.  Multum  ammonii  illi  saniei  in- 
esse  eo  cognovi,  quod  admoto  acido  muriatico  alba  am- 
monii muriatici  nebula  exstitit.  Microscopio  adspecta 
sanies  illa  serum  puris  et  pauca  sanguinis  corpuscula 
continens  apparuit.  Brevi  post  iniectionern  cuniculus 
magnum  clamorem  edidit,  deinde  tristissimus  apparuit, 
oblata  alimenta  non  sumpsit,  compluries  vomuit  atque  in 
toto  corpore  tremuit.  Respiratio  celerrima. 

Die  28,  L Vomitus  compluries  revenit;  tremor  auctus 
erat;  cibi  fastidium;  copiosa  urinae  secretio  atque  diar- 
rhoea. Sequente  nocte  mors  incidit. 

Sectio.  Vulnus  vehementer  foetebat.  Musculi  dex- 
terae extremitatis  posterioris  colorem  atque  structuram 
normalem  habuerunt;  musculi  extremitatis  sinistrae  emol- 
liti, paene  liquefacti  erant  atque  colorem  viridem  ha- 
buerunt Vesica  urinaria  valde  urina  repleta  erat  atque 
anus  liquidis  faecibus  obtectus  satis  comprobavit,  cuni- 
culum magna  diarrhoea  post  iniectionern  orta  laborasse. 
Tota  vena  iliaca  colorem  rubrum  habuit  atque  coagulis 
repleta  erat,  in  quibus  singuli  ravi  loci  perspicue  cog- 
nosci potuerunt.  Microscopii  ope  in  sanguine  venae 
iliacae  communis,  venae  cavae  inferioris  atque  venae 
portarum  multa  aspecta  sunt  puris  corpuscula,  quae  du- 
plicem magnitudinem  sanguinis  corpusculorum  habuerunt. 
In  hepatis  peripheria  erant  duo  sufflavi  nodi  non  inflam- 
mato, ut  videbatur,  parenchymate  circumdati,  in  quibus 
microscopio  aspectis  puris  corpuscula  cognosci  potuerunt 
In  pulmonibus  singulae  erant  hyperaemicae  maculae  em- 
physemate circumdatae,  quae  microscopio  aspectae  puris 
corpusculis  valde  repletae  erant.  Cor  sanguine  plane 
refdetus,  splen  et  renes  normales  inventi  sunt. 

Die  i,  II.  55. 

Cuniculo,  dcnudala  vena  brachiali  dextera,  iniecta 

est  drachma  una  saniei,  quae  sumpta  erat  ex  carbunculo 
et  commixta  cum  sanie  e bubone  syphilitico.  Phaeno- 
mena non  discrepabant  ab  iis , quae  in  praecedente  ex- 
perimento observata  sunt.  Duodecim  iam  post  iniectio- 
nem  horis  mors  incidit. 

Sectione  quoque  fere  eadem  atque  in  priore  ex- 
perimento inveni. 

Postquam  his  experimentis  cognovimus,  sanie  sanguini 
admixta  putredinem  ac  sepsim  sanguinis  effici,  maximi  momenti 
esse  arbitror  cognoscere,  qualem  vim  in  sanguinem  habeant 
singulae  substantiae  ut  ammonium  , acidum  hydrothionicum, 
alia,  quae  ex  sanguinis  vel  alia  sepsi  producta  esse  constat. 

Die  17,  XIL  54, 

Cuniculo,  denudata  vena  crurali  dexlera,  scrupulus 
unus  et  semis  aquae  hydrosulphuricae  iniecti  sunt.  Com- 
pluries palpitavit  cuniculus,  anhelavit  atque  tremuit.  In- 
iectione  vehementer  vexatus  videbatur  atque  in  stramen- 
tum delatus  tamquam  exanimatus  iacuit.  Ex  fine  cen- 
trali venae  patefactae  , in  quam  aqua  hydrosulphurica 
iniecta  erat,  magna  regurgitatio  exstitit,  qua  factum  esse 
puto,  ut  die  18.  XII.  cuniculus  plane  refectus  esset  at- 
que alacriter  per  conclave  curreret.  Vulnere  sanato  ad 
novum  experimentum  adhibitus  est. 

Die  17,  XII,  54, 

Die  18.  XID  Cuniculo,  denudata  vena  crurali  si- 
nistra , scrupuli  duo  liquoris  ammonii  caustici  duode- 
cies diluti  iniecti  sunt.  Inter  iniectionem  magnae  rea- 
ctiones non  inciderunt,  sed  exigua  tantum  inquies.  Sta- 
tim  post  iniectionem  cuniculus  tristis  apparuit  neque,  ut 
antea  , alacriter  per  conclave  cucurrit.  Oblata  alimenta 
non  sumpsit.  Respiratio  celerima  erat. 

Cuniculus  priorem  alacritatem  recepit  alque  plane 
refectus  est.  , quum  duo  experimenta  post 

hoc  instituta  plane  alium  exitum  habuerint  ex  eo  solum 
mihi  orta  esse  videbatur,  quod  iniectus  ille  liquor  ni- 
mium extenuatus  erat.  Sanato  vulnere , cuniculus  ad 
novum  experimentum  adhibitus  est. 

Die  19,  XII.  54. 

Cuniculo  in  venam  brachialem  dexteram  drachma 
una  aquae  hydrosulphuricae  iniecta  est , postquam  antea 
illa  vena  sicut  arteria  deliganda  denudata  atque  duplici 
ligatura  circumdata  est,  quo  evitaretur  e fine  centrali 
venae  regurgitatio  atque  impediretur  nimia  sanguinis 
profusio  ex  peripherico  fine.  Idem  in  omnibus  experi- 
mentis post  hoc  institutis  factum  est.  Ubi  liquor  in  pul- 
mones ingressus  est , cuniculus  vehementissimum  cla- 
morem edidit  atque  in  toto  corpore  tremuit.  Quare  in- 
iectionem  paulluliim  intermisi.  Cuniculus  tristitissimus 
apparuit  atque  magnam  vomendi  cupiditatem  ostendit; 
deinde  paulluliim  se  recreavit  atque  sanguinem  ex  aperta 
vena  effusum  cupide  delinxit.  Continuata  deinde  iniec- 
tione  tremor  iste  revenit  atque  inter  vehementissimas 
convulsiones  mors  incidit. 

Sectio.  In  pulmonibus  multae  inveniuniiir  hype- 
raemicae  maculae  emphysemate  circumdatae ; sanguis 
subniger  atque  pici  liquidae  similis  est ; sanguinis  cor- 
puscula nihil  abnorme  habent;  cor  sanguine  valde  re- 
pletum est  , splen  pallidus.  Cetera  organa  integra  in- 
veniuntur. 

Die  20.  XII.  54. 

Cuniculo,  denudata  vena  brachiali  sinistra,  drachma 
una  liquoris  ammonii  carbonici  iniecta  est.  Magno  cla- 
more emisso  cuniculus  omnibus  extremitatibus  palpitavit, 
paullo  post  autem  quietus  fuit.  Copiose  urinam  emisit 
simulque  faeces  deposuit.  Tum  vehemeniissimis  convul- 
sionibus captus  est  atque  compluries  posteriores  extre- 
mitates extendit.  Has  convulsiones  tam  celeriter  mors 
secuta  est,  ut  non  tempus  mihi  esset,  ollam  acido  muria- 
tico repletam  ori  admovere  eoque  comprobare , ammo- 
nium  carbonicum  in  sanguinem  iam  iniisse. 

Sectio.  In  pulmonibus,  in  sinistro  magis  quam  in 
dextero,  multae  hyperaemicae  maculae  erant,  in  quibus 
microscopio  aspectis  non  puris,  sed  sanguinis  modo  cor- 
puscula inventa  sunt.  Stomachus  valde  inflatus  erat, 
splen  pallidus  , hepar  normale.  Si  subnigro  sanguini 
non  solum  venae  subclaviae,  sed  etiam  cordis,  yenae 
portarum  atque  venae  cavae  inferioris  acidum  muriaticum 
admovebatur,  alba  ammonii  muriatici  nebula  exstitit. 

Oiiurn  in  duobus  praecedentibus  experimentis  nihil  fuis- 
set, quo  comprobaretur,  respirationem  impeditam  esse  mecha- 
nica quadam  vi,  exempli  gratia  strangulatione  aut  rebus  vasa 
pulmonum  obturantibus,  putandum  erat,  subitam  mortem  non 
sanguinis  commutatione  , sed  directa  nervi  vagi  alteratione 
«‘Ifectam  esse;  etenim  certum  est,  nulla  alia  re,  nisi  subita 
nervi  illius  paralysi  subitam  illam  mortem  effici  potuisse. 

Natus  sum  Eduardus  Stabel  Cnicenaci,  provinciae  Rhe- 
nanae urbe,  anno  h.  s.  XXVIII.  die  XII-  in.  Martii  patre  Adamo, 
quem  fato  acerbissimo  ante  paucos  menses  mihi  erepi um  valde 
lugeo,  maire  Anna  Mana  e gente  Klingler,  quam  superstilem 
Deum  benignum  diutius  mihi  conservaturum  spero.  Fidem 
profiteor  catholicam.  Primis  litlerarum  elementis  imbutus  Gym- 
nasium, quod  urbe  patria  Axtio  clarissimo  directore  floret, 
frequentavi.  Testimonium  maturitatis  adeptus  hanc  almam  litte- 
rarum Universitatem  Friedericiain  Guilelmiam  Rhenanam  adii 
medicinae  operam  daturus ; a Cl.  Bauerband  t.  t.  rectore 
magnifico  in  civium  academicorum  numerum  receptus  apud  Cl. 
Naumann  medicorum  ordinis  t.  t.  decanum  spectatissimum  no- 
men professus  sum. 

Professores  clarissimi , quorum  scholis  exercitationibus- 
que practicis  interfui,  hi  sunt:  Albers^  G.  Bischoff^  Boedecker, 
Budge,  Busch,  Kilian^  Knoodt^  Mayer,  Naumann^  Noeggerath, 
Plucker^  Schaaffliausen,  Schauenburg,  Treviranus^  Troschel, 
M.  1.  Weber,  C.  0.  Weber,  Wutzer, 

Praeterea  in  nosocomio  insanorum,  quod  Siegburgi  est, 
per  plures  menses  cursibus  practicis  rd  morbos  mentis  cog- 
noscendos et  curandos  usus  sum  ducibus  Cl.  lacobi  illius  no- 
socomii director(3  atque  Cl.  Dr.  Willing  primo  assistente. 

Per  semestre  in  chemico  laboratorio  Gustavi  Bischoff 
assistentis  munere  functus  sum. 

In  clinico  chirurg*ico  secundi  ussistenlis  locum  oblinenti 
per  aliquot  septimanas  Cl.  WuUev  et  per  annum  Cl.  Busch 
directores  mihi  fuerunt. 

Omnibus  his  praeceptoribus  imprimis  vero  iis,  qui  in  cli- 
nicis mihi  semper  praestiterunt , gratias  ago  quam  possum 
maximas,  neque  unquam  agere  desinam.  Singulari  autem  loco 
non  possum  quin  commemorem  beneficia  , quae  tot  tantaque 
in  me  contulerunt  Bischoffy  Busch^  Wutz^er  viri  praestantissimi, 
quorum  memoria  pie  semper  mihi  recolenda  erit. 

Sententiae  controversae 


1)  Nulla  mors  in  unirerso. 

2)  Certum  virginitatis  signum  non  exstat, 

3J  Vena  portarum  porta  malorum. 

4)  Omnium  condylomatum  natura  una  eademque. 

5)  Nullus  morbus  psychicus  nisi  mutata  materia. 

6)  Chloroformi  applicatio  a perito  medico  instituta  omni 
vacat  periculo. 

7)  Sine  ophthalmo scopio  ab  illustr.  Helmholtz  invento  ple- 
risque  morbis  oculorum  nulla  rationalis  therapia. 

8)  Nulla  salus  nisi  in  scalpello  si  uteri  vis  aperire  orificium. 

9)  Quid  melius.,  quid  praestantius  recentiore  tempore  in 
chirurgia  inventum  quam  fasciae  gypseae? 

